Sudah lima tahun kongsi burger bersama pelanggan

BACHANG 9 Oktober – “Apa yang saya buat ini ikhlas, malah saya anggap ini adalah saham buat saya di akhirat kelak. Semuanya bermula selepas menempuh situasi menyentuh hati, melihat ada pelanggan berkongsi sebiji burger dengan beberapa ahli keluarga yang ramai,” kata peniaga burger Mohamed Asiff Mohamed Amiz yang berkongsi rezeki dengan memberikan makanan itu secara percuma kepada pelanggannya yang kurang berkemampuan.

Mohamed Asiff berkata, pemberian burger percuma itu dimulakan sejak lima tahun lalu namun, dilakukan secara senyap tanpa hebahan secara meluas, namun diketahui ramai selepas tular di media sosial baru-baru.

“Tidak sanggup saya apabila ada anak meminta burger ayam tetapi si ayah tidak punya wang yang cukup jadi dalam diam saya akan berikan.

“Ada juga anak-beranak datang satu keluarga menggunakan motosikal tetapi cuma beli tiga biji burger. Tetapi atas dasar mahu bersedekah saya berikan lebih supaya cukup untuk mereka semua,” katanya yang sudah mengusahakan Asip Burger Bachang sejak 2007.

Bapa kepada empat anak itu berkata, pada kebiasaan situasi itu dilalui pada pertengahan dan penghujung bulan, berikutan itu dia meletakkan notis makluman mengenai kesediaannya untuk berkongsi rezeki.

“Saya sedar ramai yang malu untuk meminta tetapi selepas sudah biasa dan kita tahu, alhamdullilah mereka yang biasa sudah biasa. Nasihat saya tidak perlu segan jika anda memerlukan,” katanya.

Dia yang juga kakitangan Majlis Bandaraya Melaka Bersejarah (MBMB) berkata, selain sumbangan peribadi, ada pihak lain yang tampil untuk memintanya bersedekah bagi pihak mereka.

“Selain burger, saya turut sedekahkan roti john. Tengok pada situasi, kadang-kadang anak kecil ini ada masa hendak tukar selera jadi kita tolong tunaikan. Apabila lihat riak wajah anak ini gembira kerana dapat apa yang diidamkan, buatkan saya berasa lega.

“Insya-Allah, selagi diizinkan saya akan teruskan amalam berkongsi rezeki ini. Sumbangan ini juga hasil daripada wang baki yang tidak diambil pelanggan. Saya kumpul dan kemudiannya akan dikongsi dengan mereka yang memerlukan,” katanya yang turut dibantu adiknya.


Persatuan bas sekolah jamin tambang tidak bebankan ibu bapa

KUALA LUMPUR, 29 Mei – Persatuan bas sekolah memberi jaminan tidak akan membebankan ibu bapa berikutan tambang yang dijangka naik tidak lama lagi, kata Presiden Persekutuan Persatuan-persatuan Bas Sekolah Malaysia, Amali Munif Rahmat.

Beliau berkata jumlah peningkatan tambang bas sekolah adalah tidak sama kerana nilainya berpandukan mengikut kawasan dan status masyarakat setempat setelah pada 1 Jan 2015 kerajaan sudah tidak mengawal tambang bas sekolah menyebabkan jumlahnya terpulang kepada pasaran.

“Untuk kenaikan tambang ini, pihak persatuan hanya boleh memberi nasihat dan garis panduan kepada pengusaha yang biasanya semua itu bergantung terhadap kajian semula penyata untung rugi, juga kata sepakat operator bas sekolah bersama ibu bapa.

“Berdasarkan rekod yang kami ada, tambang bas sekolah pada masa ini adalah antara RM50 contohnya di Keramat, manakala bagi kawasan elit seperti Damansara dan Petaling Jaya boleh mencecah RM300 sebulan,” katanya kepada Bernama di sini hari ini.

Terdahulu, media melaporkan berhubung ibu bapa perlu bersiap sedia dengan kenaikan tambang bas sekolah di sekitar Lembah Klang yang dijangka bermula minggu depan atau Julai berikutan kos penyelenggaraan serta alat ganti kenderaan meningkat secara mendadak.

Mengulas lanjut, Amali Munif berkata kos kenaikan tambang itu melibatkan kiraan 44 kali pelajar naik bas dalam sebulan iaitu 22 hari maksimum dengan dua kali naik sehari dan mengikut kadar itu, ia dikira masih di tahap tambang yang masih rendah.

Pengusaha bas sekolah sekitar Damansara, Mohd Zaid Zainuddin, 50, berkata kenaikan tambang secara purata RM15 hingga RM25 sebulan boleh dipertimbangkan memandangkan sudah ramai pengusaha bas sekolah yang gulung tikar dan beralih ke industri pekerjaan lain.

“Setakat ini kami sudah memberikan gambaran awal kepada ibu bapa. Perbincangan mengenai kenaikan tambang juga dilakukan supaya mereka tidak terkejut dengan perubahan ini. Ada dalam kalangan mereka memahami serta bersetuju dengan usaha ini, cuma meminta supaya kadar kenaikan tidak terlalu ketara (cadangan RM10 hingga RM15 sahaja kenaikan),” katanya.

Sementara itu bagi pengusaha van sekolah, Shahrul Aidit Ahmad, 48, yang menjalankan operasi mengambil anak-anak sekolah menggunakan van di sekitar Kelana Jaya, Selangor selama 20 tahun berkata tindakan itu wajar dilakukan berikutan kos penyelenggaraan dan servis kenderaan terlibat sudah meningkat berganda selepas pandemik baru-baru ini.

“Mahu atau tidak, pada masa ini kita berhadapan dengan semua barang naik harga termasuk juga kos penyelengaraan bas dan alat ganti kenderaan import terutama selepas Perintah Kawalan Pergerakan (PKP).

Menurutnya pada masa sekarang, purata tambang adalah mengikut jarak dari rumah ke sekolah lebih kurang 2 kilometer (km) hingga 3km dengan nilai RM50 untuk sehala bagi setiap bulan, dengan kata lain kira-kira RM100 sebulan bagi seorang pelajar untuk pergi dan balik.

Prihatin terhadap permasalahan tersebut, Pengerusi Persatuan Pengguna Islam Malaysia (PPIM), Datuk Nadzim Johan berkata kerajaan perlu mempunyai formulasi dengan langkah memberikan subsidi kepada pengusaha bas sekolah untuk mengurangkan impak ke atas kenaikan tambang dalam pelbagai aspek.

“Kaedah memberikan subsidi tersebut boleh dilakukan dengan pelbagai cara antaranya tuntutan boleh dibuat daripada kerajaan atau memberikan faedah lain seperti simpanan premium atau kredit dapat ditukar kepada perkara lain yang sesuai untuk kegunaan pengusaha bas sekolah,” katanya.

Kemelut kenaikan tambang bas sekolah juga mendapat perhatian Presiden Majlis Permuafakatan Persatuan Ibu Bapa dan Guru Nasional (PIBGN) Prof Madya Datuk Dr Mohamad Ali Hasan yang mencadangkan kerajaan menetapkan harga siling supaya dapat memastikan jumlah kenaikan tambang tidak dibuat sesuka hati sehingga memberi bebanan kepada ibu bapa.

“Kerajaan juga perlulah memikirkan mengenai subsidi terhadap kenderaan yang digunakan terutama dalam kalangan pengguna tetap bas sekolah yang kebanyakannya terdiri daripada kumpulan isi rumah B40 dan M40,” katanya. – BERNAMA


Aplikasi MySejahtera akan ditambah ciri-ciri baharu- Khairy

KUALA LUMPUR 3 Sept – Aplikasi MySejahtera akan ditambah baik dengan pengenalan ciri-ciri baharu bagi memudahkan penggunanya memaparkan status kesihatan mereka.

Menteri Kesihatan Khairy Jamaluddin dalam satu hantaran Twitternya berkata, pasukan yang dipertanggungjawabkan akan memulakan proses penambahbaikan malam tadi juga bagi memudahkan orang ramai memaparkan tahap risiko dan status vaksinasi masing-masing.

“Sebaik sahaja meninggalkan satu tempat, perlu sentiasa ingat untuk daftar keluar. Anda hanya perlu menekan satu butang – tiada imbasan diperlukan,” katanya.


17 kediaman rosak akibat ribut di Tanjung Bidara

TANJUNG BIDARA 25 April – Hujan lebat dan ribut melanda Dewan Undangan Negeri (DUN) Tanjung Bidara, di sini, jam 4.30 petang tadi menyebabkan 17 kediaman di tiga kawasan penempatan mengalami kerosakan pada bahagian bumbung.

Ketua Menteri Datuk Seri Ab Rauf Yusoh berkata, antara lokasi terjejas akibat ribut adalah di Kampung Ayer Hitam Pantai, Kampung Ayer Hitam Darat dan Padang Kemunting.

Ab Rauf yang juga Ahli Dewan Undangan Negeri (Adun) Tanjung Bidara berkata, kejadian ribut bagaimanapun tidak menyebabkan sebarang kecederaan terhadap mangsa yang berada di rumah ketika bencana alam itu berlaku.

“Tindakan juga sudah diambil oleh Pejabat Japerun DUN Tanjung Bidara bagi proses membaiki kerosakan kediaman terutama pada bahagian bumbung,” katanya yang ditemui selepas melawat mangsa ribut di Kampung Ayer Hitam Pantai, petang tadi.

Beliau turut mengucapkan terima kasih kepada agensi seperti Jabatan Kebajikan Masyarakat (JKM), Pejabat Tanah dan Daerah Alor Gajah (PDTAG) serta Penghulu DUN Tanjung Bidara yang turun padang memberikan bantuan segera kepada kesemua mangsa terjejas.

Sementara itu tinjauan Melaka Hari ini setakat jam 6 petang tadi mendapati mangsa sudah mula membaiki kerosakan kediaman masing-masing berikutan risau berlaku hujan pada sebelah malam, sementara menunggu bantuan daripada agensi berkenaan.


Teruskan, tambah baik usaha dilaksana kerajaan sebelum ini – PM

KUALA LUMPUR 22 Ogos – Strategi dirangka kerajaan bagi menangani COVID-19 sebelum ini akan diteruskan dan diperkasakan serta ditambah baik dengan mengambil kira pandangan pakar-pakar Kesihatan Awam negara.

Jaminan itu diberikan Perdana Menteri Datuk Seri Ismail Sabri Yaakob dalam ucapan sulungnya hari ini selepas mengangkat sumpah jawatan Perdana Menteri ke-9  secara rasmi, semalam.

“Ia bakal dilaksanakan melalui kerjasama strategik rentas kerajaan dengan penglibatan pemegang taruh, agensi kerajaan dan pihak swasta bagi memastikan sistem kesihatan negara kembali stabil.

Ujarnya demi mencapai sasaran imuniti kelompok lebih awal, kerajaan akan memastikan inisiatif dan strategi dalam meningkatkan liputan Program Imunisasi COVID-19 Kebangsaan (PICK) semakin diperhebat.

Ujarnya usaha itu dapat membantu dan menghargai pengorbanan ‘frontliners’ yang bertungkus-lumus memastikan seluruh rakyat dapat segera menjalani kehidupan dalam norma baharu.


Kementerian cadang kursus pasca perkahwinan untuk suami isteri

ISKANDAR PUTERI 6 Mac. – Kementerian Pembangunan Wanita, Keluarga dan Masyarakat bercadang mewujudkan kursus pasca perkahwinan kepada pasangan suami isteri bagi mengukuhkan sesebuah institusi kekeluargaan.

Menterinya Datuk Seri Rina Mohd Harun berkata, kementerian juga sedang dalam peringkat untuk mempertimbangkan sama ada kursus pasca perkahwinan itu perlu diwajibkan kepada semua pasangan suami isteri tanpa mengira latar belakang dan agama atau sebaliknya.

“Kebiasaanya untuk berkahwin, bakal pengantin khususnya pasangan Muslim perlu menghadiri kursus praperkahwinan, namun selepas melayari perkahwinan tiada sebarang kursus diwajibkan, justeru kementerian memandang berat isu (mengukuhkan) institusi kekeluargaan.

“Kursus (pasca perkahwinan) ini termasuk ‘parenting skill (kemahiran keibubapaan)…ini bukan satu benda yang main-main kerana nyawa tiada tukar ganti,” katanya selepas merasmikan Program Pemerkasaan Wanita Sempena Hari Wanita Sedunia di Pelabuhan Tanjung Pelepas (PTP), Gelang Patah, di sini, hari ini.

Sementara itu, beliau berkata Jabatan Kebajikan Masyarakat (JKM) akan mengemukakan permohonan kepada mahkamah bagi mendapatkan hak penjagaan sementara terhadap dua anak wanita yang maut dipercayai ditembak suami, di Kota Tinggi awal bulan ini.

Semalam, Bernama melaporkan mangsa berumur 38 tahun maut selepas dipercayai ditembak suaminya secara dekat, menggunakan senapang angin ketika tidur di rumahnya di Taman Saujana, Kota Tinggi, Isnin lepas.

Ketua Polis Johor Datuk Ayob Khan Mydin Pitchay dipetik sebagai berkata, mayat mangsa kemudiannya dimasukkan ke dalam tong air berwarna biru bersama kain cadar dan ditanam di kawasan ladang serai di Bandar Penawar iaitu kira-kira 10 kilometer jaraknya dari rumah.

Dalam perkembangan lain, Rina berkata kementerian itu dengan kerjasama pihak swasta menyasarkan untuk mewujudkan kira-kira 10,000 peluang pekerjaan khususnya kepada golongan wanita menjelang hujung tahun ini.

Katanya, sehingga kini kementerian telah mengadakan kerjasama dengan 10 syarikat swasta bagi mencapai matlamat itu dalam usaha membantu golongan wanita yang terjejas termasuk dibuang kerja akibat pandemik COVID-19 ketika ini.


Ahli akademik, aktivis sosial Dr Wan Zawawi meninggal dunia

KUALA LUMPUR, 18 Mei – Ahli akademik dan aktivis sosial Dr Wan Zawawi Wan Ibrahim, 75, menghembuskan nafas terakhir pada pukul 6.47 pagi tadi akibat serangan jantung.

Kakaknya Datin Wan Hiyati Wan Ibrahim ketika dihubungi Bernama hari ini berkata adiknya itu rebah semasa sedang bersiap untuk menunaikan solat subuh di kediamannya di Seksyen 11, Petaling Jaya.

Allahyarham turut mempunyai seorang lagi anak lelaki hasil perkongsian hidup bersama warga Australia Dr Leslie O’Brien yang kini menetap di Sydney.

Selain sebagai ahli akademik dan aktivis sosial, Wan Zawawi juga dikenali sebagai seniman yang banyak terlibat dalam penggubalan lagu-lagu berunsur puisi dan kemanusiaan yang dinyanyikan sama ada beliau sendiri atau artis lain.


Lelaki ditemukan mati di depan rumah dengan kesan cedera – Polis

IPOH, 31 Dis – Seorang penganggur yang dalam status orang pengawasan polis, ditemukan mati di hadapan rumahnya di Taman Klebang Putra, Chemor di sini malam tadi.

Ketua Polis Perak Datuk Seri Mohd Yusri Hassan Basri berkata anggota Balai Polis Chemor bergegas ke lokasi kejadian sebaik menerima panggilan kecemasan kira-kira 11.30 malam dan mendapati satu mayat lelaki di luar rumah teres satu tingkat yang didiami mangsa dan isterinya.

“Temu bual bersama adik ipar lelaki mangsa yang baru sahaja menumpang di rumahnya selama seminggu memaklumkan bahawa pada masa kejadian, beliau terdengar ada orang mengetuk pintu rumah dan mengatakan lelaki itu kena langgar.

“Saksi membuka pintu dan ternampak sebuah motosikal yang tidak dikenal pasti model dan nombor pendaftaran telah melarikan diri dari tempat kejadian. Kemudian saksi ternampak mangsa berada di hadapan rumah dalam keadaan terlantar dan tercungap-cungap. Mangsa juga tidak mengatakan apa-apa kepadanya (sebelum meninggal dunia),” katanya ketika dihubungi Bernama hari ini.

Beliau berkata pemeriksaan lanjut oleh pasukan siasatan forensik Ibu Pejabat Polis Kontinjen Perak dan Jabatan Forensik Hospital Raja Permaisuri Bainun mendapati terdapat kesan kecederaan pada telinga, tangan, kaki dan badan mangsa.

“Ada kemungkinan si mati merupakan mangsa kemalangan. Bagaimanapun, pemeriksaan lanjut ke atas si mati diperlukan untuk menentukan punca kematian,” kata Mohd Yusri dan menambah bedah siasat akan dijalankan di hospital itu hari ini.


Bilik fail premis guaman terbakar

BANDA HILIR 2 Mei – Pasukan bomba mengambil masa lebih satu jam bagi memadam kebakaran bilik simpanan fail sebuah firma guaman di Plaza Mahkota, di sini, malam tadi.

Komander Operasi Balai Bomba dan Penyelamat (BBP) Melaka Tengah, Pegawai Bomba Kanan (PBK) II Mazlan Misran berkata, pihaknya menerima panggilan kecemasan pada jam 9.25 malam sebelum 15 anggota bergegas ke lokasi kejadian.


Nafi penternak rancang protes tutup ladang ayam – FLFAM

MELAKA, 19 Mei – Persekutuan Persatuan-Persatuan Penternak Malaysia (FLFAM) menyangkal dakwaan beberapa pihak kononnya sekumpulan penternak ayam merancang menutup ladang ternakan mereka sebagai protes kelewatan pemberian subsidi harga ayam oleh kerajaan.

Penasihatnya Datuk Jeffrey Ng berkata berkata sekiranya ia benar, tindakan itu bersifat persendirian dan mereka perlu menanggung segala risiko sendiri jika berbuat demikian.

Katanya tindakan menutup operasi mengikut keperluan adalah amalan biasa dalam kalangan syarikat atau pengeluar ayam, dan pihaknya tidak pernah menasihatkan mana-mana ahli untuk henti operasi, kecuali jika ada sebab-sebab tertentu seperti tidak cukup pekerja atau mahu menyelesaikan isu-isu syarikat mereka.

“Jika benar (tindakan henti operasi) mungkin sebab ada syarikat yang nak rehat dua hari, janganlah kita kaitkannya dengan isu-isu besar yang langsung tiada kaitan,” katanya kepada pemberita.

Beliau berkata pihaknya tidak mahu menyalahkan sesiapa berhubung penyebaran maklumat berkenaan, dan pada masa yang sama tidak mahu isu itu diperbesarkan sehingga pihak berkaitan, terutama kerajaan, terpaksa turun padang untuk membuat semakan di peringkat rantaian.

Ng berkata pihak persatuan tidak pernah meminta mana-mana ahli membuat protes tetapi mereka juga tidak boleh menghalang mana-mana pihak hendak melakukannya, namun ahli di minta agar jangan libatkan persatuan.

Terdahulu sebuah laporan akbar tempatan mendedahkan sekumpulan kartel industri ternakan ayam didakwa merancang menutup ladang ternakan hujung minggu ini sebagai protes terhadap kerajaan yang dikatakan lambat membayar subsidi harga ayam.

Ia susulan satu memo yang dikeluarkan oleh sebuah ladang ternakan di Merlimau, Jasin kepada pembekal yang memaklumkan bekalan ayam akan dihentikan pada 21 hingga 22 Mei ini atas alasan ayam-ayam hidup di ladang mereka tidak mencapai berat pada kadar sepatutnya.

Ng berkata, pihak persatuan tidak pernah menerima sebarang rungutan atau laporan daripada lebih 2,400 ahli penternak di seluruh Semenanjung berhubung perkara itu, dan menegaskan bahawa setiap permasalahan boleh diajukan secara terus kepada agensi bertanggungjawab memandangkan hubungan antara persatuan dan kerajaan sangat baik. – BERNAMA


Raut wajah ‘Adik’ tenang macam tidur

BUKIT BARU 1 Feb. – “Raut wajah ‘Adik’ cukup tenang, macam tidur,” itu luahan Norlida Abu Hassan, 50, sebaik dibenarkan pihak polis untuk membuat pengecaman terhadap jenazah anak angkatnya, Allahyarham Zubaidi Amir Qusyairi Abd Malek, 7 semalam.

“Arwah meninggal dunia pada hari Jumaat, Alhamdulillah itu tanda-tanda kematian yang baik,” katanya sebak ketika ditemui di perkarangan Jabatan Perubatan Forensik, Hospital Melaka di sini semalam.

Semalam, Melaka Hari Ini (MHI) melaporkan bapa angkat kanak-kanak itu reda dengan keputusan keluarga kandung yang mahu mengebumikan jenazah Zubaidi Amir di Simpang Bekoh, Jasin.

Proses bedah siasat kanak-kanak itu selesai malam tadi pada jam 10 malam, namun punca kematiannya belum dikenal pasti berikutan pakar forensik hospital berkenaan memerlukan masa bagi mendapatkan laporan makmal.


Pengunjung wajib imbas dan tunjuk QR Code sebelum masuk kompleks beli-belah

KUALA LUMPUR 11 Mei. – Semua pengunjung diwajibkan menunjukkan hasil imbasan kod QR menerusi aplikasi MySejahtera kepada pengawal keselamatan di pusat beli-belah dan hanya mereka yang tidak bergejala dan berisiko rendah dibenar memasuki premis bagi mencegah penularan COVID-19.

Menteri Kanan (Keselamatan) Datuk Seri Ismail Sabri Yaakob berkata, susulan penutupan pusat beli-belah yang disenaraikan sistem Pengecaman Lokasi untuk Libat Urus Dinamik (HIDE) selama tiga hari sehingga hari ini, orang ramai mula menyerbu pusat beli-belah.

“Orang ramai berpusu-pusu di sesuatu tempat beli belah tidak menjadi masalah, sebaliknya cara pengurusan pusat itu mengendalikan kemasukan orang ramai dengan mengamalkan prosedur operasi standard (SOP) yang ketat ke dalam premis.

“Sekarang kita tengok, semuanya masuk serentak dan akhirnya berpusu di dalam, waktu PKP 1.0 kita tegas dan sekat kerana jumlahnya ditentukan, sekali masuk jumlahnya 50 orang maka tidak boleh lebih, tujuannya mengelakkan rempuhan dan sesak,” katanya dalam sidang media khas PKP bersama Ketua Pengarah Kesihatan Tan Sri Dr Noor Hisham Abdullah, hari ini.

“Sekarang ini kita minta semua pengawal keselamatan memastikan orang ramai yang mengimbas mesti ditunjukkan, sebab di situ tertulis sama ada individu tersebut berisiko rendah atau sebaliknya.

“Jika berisiko tinggi dan bergejala, pengunjung tidak dibenarkan memasuki premis jadi di situ sudah ada pencegahan, itulah yang cuba lakukan bagi memastikan pengunjung tidak berpusu-pusu dan mengawal individu yang bergejala daripada memasuki premis,” katanya.


Gulai batang pisang saingan asam pedas

AYER KEROH 13 Mei – Berpanas hampir tiga jam untuk memastikan batang pisang dan daging digulai empuk serta lembut dianggap berbaloi bagi dua tukang masak ini apabila melihat gelagat pelanggan berselera menjamah hidangan ini yang popular di Kedah terutama di daerah Sik selain Baling.

Ahmad Zul Ariff Ismail, 36, dan Kamal Hamidi Ali, 31, sepakat untuk menawarkan hidangan itu di restoran mereka yang memulakan operasi Mac lalu, meskipun sedar perlu bersaing dengan asam pedas yang menjadi makanan ikonik Negeri Melaka dan popular dalam kalangan pelancong selain penduduk tempatan.

Setakat ini percubaan mereka melepasi ujian awal apabila hidangan gulai batang pisang mula mendapat sambutan dalam kalangan pelanggan termasuk pelancong dari negara jiran.

Katanya, tidak ramai pengusaha restoran di Melaka yang menawarkan hidangan itu kerana proses penyediaannya yang agak rumit dan mengambil masa agak lama.

“Sudahlah sukar untuk diperolehi, bukan semua batang pisang sesuai untuk dibuat gulai. Kami mendapatkan bekalan batang pisang dari pembekal di Baling yang dihantar dua kali seminggu.

“Tidak sangka masakan utara mendapat sambutan di Melaka, kami cuba memberikan yang terbaik. Bagi gulai batang pisang ini rempahnya kami adun sendiri,” katanya ketika ditemui di Restoran Serambi Emak, Kota Fesyen, di sini.

Katanya bukan sahaja enak dijamah bersama nasi panas, batang pisang sebenarnya mempunyai banyak kebaikan untuk manusia seperti membantu proses penghadaman dan menyingkirkan asid urik bagi yang mengalami gout.


Bantu rakan baiki kereta sebelum jadi korban nahas – Adik

SHAH ALAM, 18 Dis – “Saya sempat berbual dengan abang kira-kira pukul 10 malam tadi ketika beliau pulang dari kerja dan bersiap-siap untuk keluar semula difahamkan bagi membantu rakannya yang mengalami kerosakan kereta di jalan raya,” kata Muhamad Farhan Rolex.

Muhamad Farhan, 24, adik kepada Mohamad Rahimi Rolex, 27, yang merupakan seorang daripada 10 mangsa yang maut dalam kemalangan ngeri berhampiran kawasan Rehat & Rawat USJ Lebuhraya ELITE menghala Shah Alam di sini, malam tadi.

“Bapa cuba menghubungi telefon abang saya beberapa kali sehinggalah seorang individu yang tidak dikenali menjawab panggilan itu dan memberitahu keadaan yang menimpa beliau,” katanya kepada Bernama di bilik mayat Hospital Shah Alam, di sini.

Muhamad Farhan berkata sudah menjadi kebiasaan bagi abangnya yang merupakan seorang mekanik, menghulurkan bantuan kepada pemandu yang kenderaan mereka mengalami kerosakan di jalan raya.

Bernama difahamkan rakan kepada Mohamad Rahimi yang meminta bantuan bagi membaiki kereta Perodua Axianya turut mengalami kecederaan iaitu patah kaki dalam nahas tersebut.

Selain Mohamad Rahimi, nahas membabitkan dua Proton Wira, sebuah Perodua Axia dan sebuah treler itu yang melibatkan 17 mangsa, turut mengorbankan seorang wanita dan lapan anaknya.- BERNAMA


500 ekor rama-rama dilepaskan tanda terima kasih

AYER KEROH 22 Januari – Kira-kira 500 ekor rama-rama dari pelbagai spesis dilepaskan hari ini sebagai gimik sambutan ulang tahun ke-32 Taman Rama-rama dan Reptilia Melaka.

Eksekutif Pemasaran Taman Rama-Rama dan Reptilia Melaka, Juwairiyah Hashim berkata pelepasan rama-rama tersebut ke alam semula jadi itu adalah sebagai tanda terima kasih kepada semua pelancong yang pernah berkunjung ke situ.

“Salah satu spesis rama-rama yang kita lepaskan hari ini adalah dari spesis ‘Clipper’, di mana spesis ini sudahpun pupus di Singapura.

“Dan bersempena ulang tahun ke-32, kita mengadakan Festival Ulang Tahun di mana pelbagai program telah direncanakan seperti ‘Education Programme’,yang mana pengunjung hanya perlu bayar tiket masuk sahaja dan aktiviti-aktiviti sepanjang festival berlangsung adalah secara percuma,” katanya.

Beliau berkata demikian ketika ditemui pada sidang media selepas Program Melepaskan 500 rama-rama pelbagai spesis di Taman Rama-Rama dan Reptilia Melaka di sini hari ini.

Katanya, bersempena ulang tahun ke-32 Taman Rama-Rama dan Reptilia Melaka, pihaknya turut mengadakan 32 cabutan bertuah dan mengedarkan 32 balang berisi rama-rama untuk mengajak pengunjung bersama-sama melepaskan haiwan dari kumpulan serangga itu.


Artifak asli kemerdekaan negara kini di Melaka

BANDA HILIR 7 Oktober – Artifak asli termasuk dokumen dan manuskrip yang membuktikan sejarah kemerdekaan negara kini dipamerkan di Muzium Sejarah dan Etnografi di Banda Hilir.

Pengerusi Lembaga Pengarah Perbadanan Muzium Melaka (PERZIM) Datuk Akramuddin Ab. Aziz berkata, menerusi Pameran Menuju Kemerdekaan pihaknya berjaya membawa beberapa artifak penting untuk dipamerkan di negeri ini bagi memberi kesedaran masyarakat dalam meningkatkan semangat patriotisme.

Katanya pameran yang dibuka dari 12 September hingga 12 Disember depan memberi memaparkan beberapa artifak asli yang penting dalam sejarah kemerdekaan negara yang asalnya dimilik oleh Duli Yang Maha Mulia (DYMM) Almarhum Ja’afar Ibni Almarhum Tuanku Abdul Rahman setelah ia disimpan rapi di Galeri Diraja Tuanku Ja’afar, Seremban, Negeri Sembilan.

“Melalui pameran ini pengunjung akan didedahkan dengan pelbagai koleksi artifak asli dan manuskrip seperti Perjanjian Persekutuan Tanah Melayu Tahun 1948 yang ditandatangani pada 21 Januari 1948 oleh Sultan-Sultan Negeri Melayu termasuklah Undang Yang Empat Negeri Sembilan dan Tuanku Besar Tampin.

“Ia juga turut memaparkan Surat daripada Sir George Maxwell mengenai kerakyatan Malayan Union, Minit Mesyuarat Undang-Undang Kewarganegaraan: Kertas Pertimbangan Oleh C.L.C. pada 6 Mei 1950.

“Selain itu, beberapa dokumen lain turut di pamerkan antaranya Cop Mohor yang digunakan DYMM Tuanku Abdul Rahman sepanjang pemerintahan baginda serta pelbagai koleksi menarik yang lain,” katanya.

Beliau berkata demikian kepada Melaka Hari Ini selepas merasmikan Program Bual Bicara dan Pameran Menuju Kemerdekaan di Muzium Sejarah dan Etnografi.

Mengulas lanjut, beliau berkata orang ramai perlu memberi perhatian dan tidak melepaskan peluang yang diberikan kepada negeri ini bagi mendekati masyarakat dengan elemen sejarah yang membina kemerdekaan negara ini pada suatu ketika dahulu.

“PERZIM akan sentiasa peka dengan membawa pelbagai lagi tarikan sejarah untuk dipamerkan di negeri ini dan seperti kita lihat pameran kronologi kemerdekaan ini pastinya akan membawa nilai tambah dan pengetahuan masyarakan lebih mendalam kepada sejarah negara,” katanya.


Hari Malaysia: Perkenal kepelbagaian etnik Malaysia

BANDA HILIR 16 September – Sambutan Hari Malaysia pada tanggal 16 September setiap tahun menjadi medan memperkenalkan kepelbagaian etnik di negara ini.

Menteri Pelancongan, Seni dan Budaya, Datuk Seri Nancy Shukri berkata, istimewanya tahun ini, buat julung kali sambutan itu diadakan di luar Sabah dan Sarawak apabila Negeri Melaka dipilih sebagai tuan rumah.

“Kita yang akan menentukan hala tuju negara ini kearah lebih maju, lebih membangun dan lebih berbudaya seperti mana yang kita mahukan selama ini,” katanya.

Jelasnya, penganjuran Hari Malaysia berskala besar tahun ini juga dapat membawa limpahan manfaat buat rakyat khusunya dalam kalangan pemain industri pelancongan dan peniaga kecil.

“Ramai peniaga kecil memanfaatkan peluang ini menjana pendapatan. Penjaja cucur pisang, kraftangan dan sebagainya saya nampak boleh merebut peluang untuk tambah pendapatan.

“Ini pertama kali selepas COVID-19 kita dapat meraikan aktiviti fizikal, sama sama kita bersyukur dan terus menyokong apa aktiviti yang dianjurkan demi menjana pendapatan rakyat Malaysia,” katanya.


Seludup rokok kretek RM3.3 juta guna bot pancung enam enjin

KUALA LINGGI 13 April – Agensi Penguatkuasaan Maritim Malaysia (Maritim Malaysia) berjaya mematahkan sindiket penyeludupan rokok bernilai RM3.3 juta dari Indonesia ke perairan Malaysia apabila merampas sebuah bot pancung di perairan muara Tanjung Gabang, Selangor, Selasa lalu.

Pemangku Ketua Pengarah Maritim Malaysia, Laksamana Maritim Datuk Saiful Lizan Ibrahim berkata, rampasan itu hasil daripada maklumat orang awam serta bantuan Sistem Pengawasan Laut Malaysia (SWASLA) yang berjaya mengesan bot pancung dengan enam enjin 200 kuasa kuda bergerak dalam keadaan mencurigakan di laluan ‘Traffic Separation Scheme’ (TSS) ke Tanjung Gabang pada jam 10.20 malam.

Katanya, hasil maklumat dan risikan itu, seramai lima anggota dengan sebuah bot aset Maritim Malaysia bergegas ke lokasi dan berjaya mengesan bot dipandu suspek di kawasan itu.

“Ketika menghampiri bot terbabit, tekong dan awak-awak yang berada dalam bot berkenaan sempat terjun dan meloloskan diri ke kawasan paya bakau,” katanya.

Beliau berkata demikian pada sidang media di Ibu Pejabat Maritim Negeri Melaka dan Negeri Sembilan di sini hari ini dan turut dihadiri Pengarah Maritim Negeri Melaka dan Negeri Sembilan, Kepten Maritim Iskandar Ishak.

Mengulas lanjut, Saiful Lizan berkata, pemeriksaan ke atas bot pancung tanpa nombor pendaftaran menemukan 455 kotak bersaiz besar mengandungi rokok kretek dan ditutup dengan kain kanvas.

Beliau berkata, susulan itu semua rampasan termasuk bot pancung terbabit dibawa ke Ibu Pejabat Ibu Pejabat Maritim Negeri Melaka dan Negeri Sembilan untuk siasatan lanjut dan kes disiasat mengikut Akta Kastam 1967 iaitu menyeludup masuk ke Malaysia melalui jalan yang tidak diwartakan.

“Susulan kejayaan itu, Maritim Malaysia memperketatkan kawalan di perairan negara dalam usaha mengekang aktiviti jenayah di laut seperti penyeludupan kontraband dan barangan kawalan, penyeludupan serta kemasukan pendatang tanpa izin (PATI) ke negara ini.

“Maritim Malaysia tidak akan berkompromi dengan sebarang ancaman jenayah yang dilakukan di kawasan maritim negara, malah kita mengoptimumkan pengoperasian dengan melakukan rondaan di kawasan ‘hotspot’ khususnya pada musim perayaan Aidilfitri,” katanya.


Permohonan pengampunan diraja Najib tidak pernah dibincang di Kabinet – Loke

PUTRAJAYA, 10 April – Permohonan pengampunan diraja bekas Perdana Menteri Datuk Seri Najib Tun Razak tidak pernah dibincangkan dalam mesyuarat Kabinet kerana ia bukan urusan kerajaan, kata Menteri Pengangkutan Anthony Loke.

“Proses itu adil kepada semua pihak. Siapa-siapa sahaja boleh mohon pengampunan tapi sama ada itu dibenarkan atau tidak terpulang kepada Yang di-Pertuan Agong.

Pada 23 Ogos 2022, Mahkamah Persekutuan mengekalkan sabitan dan hukuman 12 tahun penjara serta denda RM210 juta yang dikenakan ke atas Najib yang didapati bersalah menyeleweng RM42 juta dana milik SRC International Sdn Bhd.


Tiga beradik jadi ‘transporter’ dadah, tonto ditahan bersama 150 kg syabu

KUALA KRAI, 21 Feb – Polis menahan tiga beradik yang bertindak sebagai transporter dan tonto bersama 150 kilogram dadah jenis syabu bernilai RM5.4 juta di dua lokasi berasingan di Kampung Kenor dan Kampung Tengah, di sini semalam.

Ketua Polis Kelantan Datuk Muhamad Zaki Harun berkata tiga beradik lelaki berusia lingkungan 24 hingga 45 tahun itu ditahan pada 7.50 pagi ketika menaiki sebuah lori Mitsubishi dan sebuah kereta Honda City.

“Hasil risikan anggota polis telah menahan sebuah lori Mitsubishi di tepi jalan Kampung Tengah, pemeriksaan menemukan satu botol plastik lutsinar berisi cecair disyaki air ketum di bahagian kelindan lori tersebut.

“Pemeriksaan lanjut di bahagian ruang belakang lori tersebut telah menemukan satu kotak berwarna coklat berisi satu bekas gabus putih yang di dalamnya terdapat tujuh bungkusan plastik lutsinar cecair disyaki air ketum.

“Polis turut menemukan enam guni setiap satu di dalamnya terdapat satu bungkusan plastik hitam yang mengandungi 25 bungkusan plastik berisi ketulan mampat kristal disyaki dadah jenis syabu,” katanya.

Beliau berkata demikian pada sidang media kejayaan rampasan dadah dan air ketum tersebut di Ibu Pejabat Polis Daerah Kuala Krai, di sini hari ini.

“Ketiga-tiga beradik yang juga penganggur itu telah bertindak sebagai transporter dan dipercayai telah lama melakukan kegiatan ini, malah seorang daripada mereka bertindak sebagai tonto dalam kes ini,” katanya.

Muhamad Zaki berkata suspek berusia 24 tahun juga didapati mempunyai rekod jenayah lampau di bawah Seksyen 15 (1) (a) Akta Dadah Berbahaya 1952 manakala abangnya yang berusia 45 tahun memiliki rekod jenayah di bawah Seksyen 18 (5) Akta Penapisan Filem 2022.

“Kesemua mereka akan direman selama tujuh hari bermula hari ini sehingga 27 Feb depan bagi membantu siasatan di bawah Seksyen 39B Akta Dadah Berbahaya 1952 dan Seksyen 30 (3) Akta Racun 1952,” katanya.


Permohonan pengeluaran i-Citra bermula esok

KUALA LUMPUR 11 Julai – Ahli Kumpulan Wang Simpanan Pekerja (KWSP) berumur di bawah 55 tahun boleh membuat permohonan pengeluaran i-Citra bermula esok melalui icitra.kwsp.gov.my, tiga hari lebih awal daripada tarikh jangkaan asal.

KWSP berkata, bagi memudahkan untuk mengemukakan permohonan dalam talian i-Citra, ahli dinasihatkan untuk memastikan nombor telefon bimbit mereka sama seperti dalam rekod KWSP bagi urusan penerimaan One-Time Password (OTP), di samping mempunyai akaun bank yang masih aktif untuk bayaran pengeluaran itu.

“i-Citra membolehkan ahli yang layak untuk membuat pengeluaran simpanan KWSP mereka sehingga jumlah maksimum RM5,000 tertakluk kepada jumlah baki simpanan dalam kedua-dua Akaun 1 dan 2.

Pengeluaran i-Citra diperkenalkan selaras dengan pengumuman Pakej Perlindungan Rakyat dan Pemulihan Ekonomi (Pemulih) oleh Perdana Menteri Tan Sri Muhyiddin Yassin pada 28 Jun 2021.

Ia sebagai inisiatif jangka masa pendek bagi membantu ahli terkesan dengan cabaran ekonomi akibat pandemik COVID-19, serta mengimbangi keperluan hari ini dan masa depan ahli.

Bagi maklumat lanjut berkenaan i-Citra serta cara-cara membuat permohonan, ahli boleh merujuk saluran komunikasi rasmi KWSP, laman webnya di www.kwsp.gov.my, atau menghubungi talian hotline i-Citra di 03-8922 4848.


Kanak-kanak pesakit leukimia capai impian naik MPV meninggal dunia

KEPALA BATAS 22 Feb. – Kanak-kanak lelaki yang menghidap leukimia, Mohamad Ammar Dhani Mohd Azuan, 7, yang sebelum ini telah mencapai impiannya untuk menaiki kereta peronda polis (MPV), meninggal dunia semalam.

Ketua Polis Daerah Seberang Perai Utara (SPU) Asisten Komisioner Noorzainy Mohd Noor berkata, beliau dimaklumkan Mohammad Ammar Dhani meninggal dunia kira-kira pukul 6 petang di rumah keluarganya di Bakar Kapor, Penaga di sini.

“Jenazah kanak-kanak yang menghidap kanser tahap empat itu akan dikebumikan di Tanah Perkuburan Masjid Bakar Kapor, Penaga, kira-kira pukul 10 pagi ini,” katanya ketika dihubungi hari ini.

Pada 22 Januari lalu, impian Mohamad Ammar Dhani untuk menaiki MPV menjadi kenyataan apabila dibawa meronda di sekitar kawasan berhampiran Ibu Pejabat Polis Daerah SPU sambil diiringi Noorzainy.

Kanak-kanak itu yang menghidap kanser darah sejak berusia dua tahun dan bercita-cita menjadi anggota polis dibawa bersiar-siar selama 10 minit sejauh kira-kira dua kilometer dengan MPV jenis Honda Civic.


Pokok hujan-hujan 135 tahun tumbang

AYER KEROH 25 Feb – Sebatang pokok hujan-hujan berusia 135 tahun yang menjadi tarikan di Raintree Walk Taman Tasik Taping, Taiping, Perak tumbang akibat kejadian ribut pada 22 Feb lalu.

Majlis Perbandaran Taiping (MPT) memaklumkan berdasarkan laporan Arborist bertauliah (CA) Nik Ikmal Fathi, punca utama pokok berkenaan tumbang adalah disebabkan ketidakseimbangan struktur pokok telah concong dan dimamah usia.

MPT sedang berusaha untuk menyelamatkan pokok berkenaan dengan kadar segera, kerja pemulihan termasuk menegakkan semula pokok dengan sebahagian dahan akan dipangkas manakala akar dan tunjang dirawat.

Pokok berkenaan akan dipantau selama 12 bulan sehingga pulih dan sebagai langkah berjaga-jaga bagi pokok lain MPT akan menyediakan penampan dalam masa terdekat selain menjalankan rawatan akar.


90 peratus ahli Parlimen selesai diberi suntikan vaksin – Mohamad Ali

AYER KEROH 29 Jun – Hampir 90 peratus ahli Parlimen sudah selesai diberikan suntikan vaksin COVID-19 sebagai persediaan persidangan Parlimen yang akan dibuka sama ada secara hibrid ataupun biasa.

Timbalan Yang Dipertua Dewan Negara, Senator Datuk Seri Mohamad Ali Mohamad berkata, setakat ini hanya 10 peratus ahli Parlimen yang masih belum divaksin dan akan diselesaikan dalam masa terdekat.

“Semua yang terlibat untuk bersidang diwajibkan mempunyai suntikan vaksin, kita jangka 1 Ogos Parlimen bersidang tapi kalau boleh biarlah dipercepatkan sebelum tarikh itu.

“Dalam masa terdekat, pihak Kementerian Sains, Teknologi dan Inovasi (MOSTI) telah bersetuju untuk memberi vaksin kepada pegawai-pegawai ahli Parlimen serta kakitangan di pejabat parlimen yang menghadiri persidangan.

“Kita jangkakan seramai 5,000 pegawai dan kakitangan ini yang akan terlibat bagi mendapatkan vaksin COVID-19 sebelum Parlimen bersidang,” katanya ketika dihubungi MHI.

Terdahulu portal Utusan Malaysia melaporkan Parlimen akan kembali dibuka untuk bersidang sama ada secara hibrid atau biasa selepas Speaker Dewan Negara dan Dewan Rakyat termasuk semua tiga timbalannya menghadap Yang di-Pertuan Agong.

Hal itu dimaklumkan Timbalan Yang Dipertua Dewan Rakyat, Datuk Mohd. Rashid Hasnon yang memberitahu, Al-Sultan Abdullah Ri’ayatuddin Al-Mustafa Billah Shah sudah menerima nasihat Perdana Menteri, Tan Sri Muhyiddin Yassin dan menitahkan supaya Parlimen kembali bersidang.


Tiada kompromi pihak salah guna, palsukan dokumen rentas negeri, daerah- KPN

KUALA LUMPUR 18 Mei. – Polis Diraja Malaysia (PDRM) tidak akan berkompromi dengan mana-mana pihak yang menyalah guna dan memalsukan dokumen kebenaran rentas negeri dan daerah serta melanggar prosedur operasi standard (SOP) Perintah Kawalan Pergerakan (PKP).

“Dalam usaha melaksanakan ketetapan kerajaan untuk terus mengekang penularan wabak COVID-19 yang semakin meningkat, PDRM akan terus mengawasi serta mengehadkan pergerakan terutamanya melibatkan rentas daerah dan negeri.


Amaran ribut petir di Terengganu, Pahang dan Johor – MetMalaysia

KUALA LUMPUR, 13 Disember – Jabatan Meteorologi Malaysia (MetMalaysia) mengeluarkan amaran ribut petir, hujan lebat dan angin kencang dijangka di Terengganu, Pahang dan Johor sehingga 2 petang ini.

MetMalaysia dalam kenyataan hari ini memaklumkan kejadian ribut petir, hujan lebat dan angin kencang di Terengganu, dijangka berlaku di Hulu Terengganu, Dungun dan Kemaman.

Di Pahang melibatkan Jerantut, Bentong, Temerloh, Maran, Kuantan, Bera, Pekan dan Rompin, manakala di Johor, ribut petir, hujan lebat dan angin kencang dijangka di Segamat dan Mersing.


Perak kekal pendirian tidak bekal air ke Pulau Pinang – Saarani

IPOH, 1 Disember – Kerajaan Perak tetap dengan pendirian tidak akan membekalkan air ke Pulau Pinang walaupun kerajaan negeri yang dibentuk ketika ini adalah gabungan antara Barisan Nasional (BN) dan Pakatan Harapan (PH).

Menteri Besar Datuk Seri Saarani Mohamad berkata keputusan kerajaan negeri pada Mac lepas berhubung Projek Skim Pemindahan Air dari Sungai Perak (SPRWTS) kepada Pulau Pinang tidak akan dilaksanakan, adalah muktamad.

“Sama ada kerajaan BN atau kerajaan PH, ia berkaitan bekalan air di Perak ini sama ada mencukupi untuk kegunaan dalam negeri atau tidak. Ia bukan pasal kerajaan PH (menerajui Pulau Pinang) dan BN (menerajui Perak) sebelum ini.

“Ini kerana mana-mana kerajaan pun yang mentadbir, masalah kita di Perak ialah kapasiti air di Sungai Perak hanya mencukupi untuk kegunaan dalaman, apatah lagi apabila Perak akan kita bangunkan sebagai sebuah negeri perindustrian yang akan memerlukan air yang banyak,” katanya selepas melawat projek pembangunan penginapan pekerja berpusat (CLQ) di Asrama Murni, Persiaran Jelapang di sini hari ini.

Saarani diminta mengulas laporan sebuah berita portal baru-baru ini mengenai gesaan Ahli Dewan Undangan Negeri (ADUN) Komtar Teh Lai Heng yang mahu kerajaan Pulau Pinang meneruskan rundingan pelaksanaan SPRWTS dengan kerajaan Perak yang kini ditadbir secara bersama oleh BN dan PH.


Piala Sulaiman cari regu sepak takraw terbaik Melaka

BANDARAYA MELAKA 19 Jan – Persatuan Sepak Takraw Melaka (PASTAM) bakal mengembalikan saingan liga sepak takraw di negeri ini dengan memperkenalkan kejohanan sepak takraw tertutup Melaka merebut Piala Sulaiman 2022.

Katanya, selepas mengadakan pertemuan dengan Ketua Menteri Datuk Seri Utama Sulaiman Md Ali perkara itu telah dibincangkan dan dipersetujui, sebelum memilih nama Piala Sulaiman sebagai tanda penghargaan kepada Ketua Menteri itu sendiri.

“Kali terakhir kita adakan pertandingan ialah pada 2017 dan sebab itulah kita akan mengembalikan semula pertandingan seperti itu menerusi Piala Sulaiman,” katanya dalam pelancaran Piala Sulaiman, semalam.

Mengulas lanjut, beliau berkata kejohanan itu akan mengikut format Persekutuan Sepak Takraw Asia (ASTAF) dan Persekutuan Sepak Takraw Antarabangsa (ISTAF) dengan penyertai 48 regu terbaik.


MOU Bernama, UKM, MFD, MyAsli lahirkan jurubahasa isyarat profesional bertauliah

BANGI, 1 Jun – Pertubuhan Berita Nasional Malaysia (Bernama) hari ini memeterai memorandum persefahaman (MoU) dengan Universiti Kebangsaan Malaysia (UKM), Persekutuan Orang Pekak Malaysia (MFD) dan Persatuan Jurubahasa Isyarat Malaysia (MyASLI) bagi menggerakkan usaha ke arah melahirkan lebih ramai jurubahasa isyarat profesional bertauliah.

Pengerusi Bernama Senator Datuk Ras Adiba Radzi berkata kerjasama itu membolehkan UKM, Bernama, MFD dan MyASLI  menganjurkan pelbagai program khusus untuk melatih jurubahasa isyarat profesional.

“Melalui kerjasama ini, jurubahasa isyarat yang akan dihasilkan kelak akan memiliki sijil yang diiktiraf UKM,” katanya kepada pemberita selepas menandatangani MoU tersebut bagi menjalankan kerjasama untuk melatih jurubahasa isyarat profesional, di sini hari ini. Turut hadir Pemangku Ketua Pegawai Eksekutif Bernama Roslan Ariffin.

Bagi merealisasikan hasrat itu, Ras Adiba berkata jurubahasa isyarat terlatih Bernama akan menjadi sebahagian daripada tenaga pengajar di UKM menerusi program khas yang akan dimulakan tidak lama lagi.

Naib Canselor UKM Professor Datuk Dr Mohd Ekhwan Toriman menyifatkan pemeteraian MoU itu sebagai laluan kepada graduan UKM khususnya golongan OKU untuk mendapat kerjaya di stesen penyiaran.

“Itu salah satu hasrat UKM sejak jalin hubungan dengan Bernama. Kita harap kerjasama seumpama ini dapat beri peluang kepada graduan UKM dalam bidang bahasa isyarat untuk berkhidmat di agensi berita nasional,” katanya.


BN mahu jadikan Melaka ‘lembah pertanian bandar’

AYER KEROH 10 Nov – Dalam usaha mengupayakan sektor pertanian, Barisan Nasional (BN) akan memodenkan sektor pertanian dengan menjadikan Melaka sebagai lembah pertanian bandar dalam tempoh setahun sekiranya diberi mandat.

Menurut buku Manifesto 5 Tahun yang dikeluarkan hari ini, BN turut menawarkan pembangunan nelayan laut dalam serta menambah baik instrastruktur dan penempatan nelayan, petani dan penternak bagi tempoh satu tahun.

Manakala, dalam tempoh 100 hari, BN akan mewujudkan insentif sara hidup buat tiga golongan terbabit (petani, penternak dan nelayan), disamping menambah baik skim subsidi peralatan untuk golongan terbabit.

BN turut menjamin untuk mewujudkan dasar baharu penyediaan perumahan nelayan dan petani di kawasan tambak laut serta memastikan kawasan tangkapan ikan di negeri itu terus dikekalkan dan terpelihara.


DUN Paya Rumput : Agih ikan percuma, ringankan beban orang ramai

PAYA RUMPUT 2 Jun – Turun padang untuk mengagihkan sendiri ikan, antara inisiatif Ahli Dewan Undangan Negeri (ADUN) Paya Rumput, Datuk Rais Yasin yang mahu berkongsi rezeki dengan penduduk di kawasan diwakilinya.

Rais berkata, menerusi program anjuran bersama Pemuda UMNO Bahagian Tangga Batu pihaknya mengagihkan ikan percuma kepada penduduk sekitar Taman Rambai Utama dan Taman Rambai Jaya bermula jam 10 pagi, 29 Mei lalu.

“Saya rasa gembira dapat berkongsi rezeki dan melihat penduduk tempatan ceria, secara tidak langsung usaha ini dapat meringankan sedikit bebanan mereka,” katanya.


Kematian berkaitan COVID-19 mungkin cecah 26,000 kes menjelang September – Kajian

KUALA LUMPUR 2 Jun – Satu kajian mendapati jumlah kematian berkaitan COVID-19 di negara ini berkemungkinan mencapai 26,000 kes menjelang September berdasarkan trajektori semasa, kata Ahli Majlis Sains Pertubuhan Kesihatan Sedunia (WHO) Prof Datuk Dr Adeeba Kamarulzaman.

Beliau berkata kajian oleh Institute for Health Metric and Evaluation (IHME) University of Washington itu juga menganggarkan kadar kematian harian akan mencecah 200 kes menjelang akhir Ogos.

“COVID-19 bakal jadi punca kedua kematian di Malaysia selepas sakit jantung,” kata pakar penyakit berjangkit itu pada program Sinar Harian yang dihoskan oleh Tokoh Wartawan Negara Tan Sri Johan Jaafar yang disiarkan secara langsung hari ini.

Ini termasuk jumlah keseluruhan kematian yang berkait secara langsung dengan jangkitan COVID-19, peningkatan kes kematian akibat penangguhan penjagaan kesihatan, pertambahan kematian disebabkan peningkatan gangguan kesihatan mental dan jumlah kematian yang menurun kerana kes kecederaan turut menurun disebabkan sekatan pergerakan.

Selain itu, penurunan kematian juga disebabkan pengurangan penyebaran virus lain dan beberapa keadaan kronik seperti penyakit kardiovaskular yang berlaku kepada individu lemah yang boleh membawa maut dengan kondisi itu, meninggal dunia lebih awal disebabkan COVID-19.

Dr Adeeba yang juga Pengerusi Yayasan AIDS Malaysia menegaskan bahawa memerangi COVID-19 adalah tindakan yang perlu dilibatkan semua rakyat Malaysia dengan sekatan pergerakan yang dilaksanakan pada masa ini menjadi medan peperangan yang sangat penting.

“Kita sepatutnya melihat Perintah Kawalan Pergerakan (PKP) ini untuk berfikir, buat rancangan strategik dan atur semula. Buat rancangan yang benar-benar boleh dibawa ke hadapan sementara menunggu pelaksanaan vaksin sepenuhnya. Saya tidak fikir kita mampu menghadapi PKP 5.0 pula.

“Pucuk pimpinan juga perlu mengambil tanggungjawab untuk mengembalikan kepercayaan rakyat sebab dalam erti kata kesihatan awam, kepercayaan adalah mata wang kepada kesihatan awam…mahu atau tidak, kerajaan perlu mendapat semula kepercayaan itu yang diperoleh semasa PKP sebelum ini,” katanya.


Polis siasat video tular anggota trafik kasari lelaki

GEORGE TOWN, 9 Mei – Polis Pulau Pinang membuka Kertas Enkuiri Polis (KEP) berhubung kejadian seorang anggota trafik mengasari seorang lelaki di sekatan jalan raya (SJR), di Bukit Mertajam dekat sini, yang videonya tular di media sosial semalam.

Ketua Polis negeri Datuk Mohd Shuhaily Mohd Zain mengesahkan kejadian berlaku pada pukul 1.15 pagi semalam ketika SJR Ops Selamat 18 dan pihaknya sedang menjalankan siasatan lanjut berhubung insiden itu.

“Semalam kira-kira pukul 3.30 petang, pihak polis telah mengesan satu rakaman video dashcam berdurasi 31 saat dimuat naik dalam Facebok oleh pemilik akaun Penang My Hometown, memaparkan seorang anggota trafik yang sedang bertugas di SJR mengasari seorang pesalah trafik.

“Dalam kes ini, Polis Diraja Malaysia (PDRM) telah membuat satu laporan polis bagi menjalankan siasatan lanjut dan membuka KEP. Kami juga akan mengenal pasti serta mendapatkan keterangan daripada pemilik akaun Facebook berkenaan bagi melengkapkan siasatan,” katanya pada sidang akhbar di sini, hari ini.

Beliau berkata pihaknya juga akan mengesan lelaki yang dikasari dan setakat ini lelaki berkenaan masih belum tampil membuat laporan polis berhubung kejadian.

Menurutnya sehingga siasatan selesai, kesemua pegawai dan anggota trafik yang terlibat dalam operasi di SJR itu dilucutkan sementara daripada tugas hakiki serta ditempatkan di bahagian petadbiran, selain pihaknya akan menjalankan siasatan secara telus dalam memberikan keadilan kepada semua pihak.

Sementara itu merujuk kepada siasatan kes anggota trafik mengiringi kenderaan yang dipandu seorang lelaki, Mohd Shuhaily berkata tiada arahan rasmi atau tidak rasmi daripada mana-mana pegawai kanan PDRM Bukit Aman atau Kontinjen Pulau Pinang untuk tugasan dua anggota trafik menggunakan motosikal PDRM bagi mengiringi kenderaan itu di Jalan Bukit Gambir, dekat sini, dua hari lepas.

“Kami telah hubungi pemandu kereta itu untuk direkodkan keterangan dan lelaki itu berkata dia akan memberi kerjasama, polis akan siasat sama ada tindakannya (pemandu kereta merakam video dan memuat naik) mempunyai elemen cuba menjatuhkan maruah dan imej polis,” katanya.

Menerusi rakaman video itu yang dimuat naik di Facebook, kelihatan dua anggota polis trafik mengiringi kenderaan yang didakwa dipandu oleh seorang anak ahli Parlimen.

Paparan video berkenaan juga mendapat kecaman warga net yang tidak berpuas hati dengan tindakan individu menggunakan khidmat polis trafik bagi meredah kesesakan jalan raya di Pulau Pinang.- BERNAMA


KWSP akan tingkatkan pelaburan dalam kelas aset domestik tahun ini

KUALA LUMPUR, 2 Mac – Kumpulan Wang Simpanan Pekerja (KWSP) menyasarkan untuk meningkatkan pelaburan dalam pelbagai kelas aset domestik pada 2022 sejajar dengan pembukaan semula ekonomi dan perniagaan di negara ini.

Oleh itu, Ketua Pegawai Eksekutif Datuk Seri Amir Hamzah Azizan berkata KWSP merancang untuk memperuntukkan RM1 bilion pada tahun ini untuk melabur dalam syarikat yang berada pada peringkat pra-tawaran awam permulaan (IPO), membawa lebih banyak syarikat ke Bursa Malaysia.

“Kami tidak melihat rangsangan yang mencukupi untuk masuk ke Bursa (Malaysia). Kami telah menyaksikan perangkap pelaburan apabila syarikat beralih daripada pasaran modal teroka kepada pra-IPO. Terdapat jurang dalam pasaran itu.

“Melangkah ke peringkat akhir pra-IPO, terdapat satu peringkat yang dapat dimainkan oleh KWSP, berikutan kami melihat bahawa kami dapat menguruskan elemen risiko dan kami melihat pulangan yang agak baik di sana. Kami sedang bekerjasama dengan dana tertentu untuk mempromosikannya dan melihat kepada syarikat yang berada di peringkat (itu),” katanya pada taklimat media mengenai prestasi kewangan 2021 KWSP di sini hari ini.

Amir Hamzah berkata sebagai pelabur utama dalam pasaran kewangan Malaysia, ini akan membantu memacu aktiviti ekonomi dan membantu dalam pemulihan ekonomi.

“Kami percaya bahawa pembukaan semula ekonomi dan perniagaan serta pelbagai inisiatif di bawah Pelan Pemulihan Ekonomi Negara, akan menyediakan landasan yang baik kepada KWSP untuk meningkatkan kecekapan pelaburannya dan memanfaatkan peluang daripada pemulihan,” katanya.

Amir Hamzah berkata data dalaman KWSP menunjukkan bahawa pasaran buruh kembali pulih, dengan data caruman, pendaftaran ahli dan majikan aktif semuanya kembali kepada tahap sebelum pandemik pada suku keempat 2021.

Bagi prestasi 2021, Amir Hamzah berkata pemulihan pasaran yang berterusan, terutamanya di pasaran maju, menyumbang kepada portfolio ekuiti tersenarai KWSP, memberi peluang kepadanya untuk merealisasikan keuntungan.

“Ekuiti, terutamanya ekuiti senaraian asing, yang mencatatkan pulangan pelaburan (ROI) sebanyak 10.44 peratus, terus menjadi pemacu pulangan. Jumlah pendapatan yang disumbangkan oleh kelas aset ekuiti sebanyak RM38.93 bilion atau 58 peratus daripada jumlah pendapatan kasar KWSP.

Dengan hampir separuh daripada jumlah peruntukan aset KWSP dalam instrumen pendapatan tetap, yang terdiri daripada sekuriti kerajaan Malaysia dan setara, serta pinjaman dan bon, katanya dana persaraan itu mampu mengekalkan pulangan yang stabil.

Sementara itu, Amir Hamzah berkata aset luar negara KWSP merupakan penyumbang penting kepada prestasi secara keseluruhannya, apabila kelas aset, pasaran dan mata wang yang berbeza memberikan kestabilan pendapatan dan nilai tambah kepada pulangan dana persaraan itu secara keseluruhannya.

Aset pelaburan secara keseluruhannya meningkat 0.8 peratus kepada RM1.01 trilion daripada RM1 trilion pada 2020 manakala asas keahlian sehingga Disember 2021 naik 2.0 peratus kepada 15.2 juta manakala majikan yang berdaftar dengan KWSP berjumlah 553,000.

Dengan purata tiga tahun dividen sebenar selepas diselaraskan untuk inflasi sebanyak 4.91 peratus bagi Simpanan Konvensional dan 4.51 peratus bagi Simpanan Syariah, katanya KWSP telah melepasi sasaran strategiknya untuk mengisytiharkan purata dividen sebenar sekurang-kurangnya 2.0 peratus dalam tempoh tiga tahun berturut-turut.

“Pembayaran dividen untuk setiap simpanan adalah daripada jumlah pendapatan direalisasi kasar bagi tahun tersebut selepas ditolak susut nilai bersih ke atas aset kewangan, kos penurunan nilai ke atas ekuiti tersenarai, kerugian tidak direalisasi akibat kadar pertukaran asing, harga derivatif, perbelanjaan pelaburan, perbelanjaan operasi, caj berkanun serta dividen bagi pengeluaran,” katanya.- BERNAMA


Lelaki bakar kedai telefon pintar marah cinta ditolak

Ketua Polis Hilir Perak ACP Ahmad Adnan Basri berkata anggota Balai Polis Langkap menerima laporan kejadian pada 3.19 petang daripada seorang wanita berusia 46 tahun yang bekerja di kedai telefon berkenaan.

Beliau berkata dalam laporannya, wanita berkenaan menyatakan lelaki berusia 54 tahun dan tidak mempunyai pekerjaan itu datang ke premis itu pada 2.30 petang lalu mengamuk sehingga mencederakan wanita berkenaan serta melemparkan kata-kata berunsur lucah.

“Disebabkan terlalu takut, wanita berkenaan bergegas ke Balai Polis Langkap untuk membuat laporan. Semasa laporan dibuat, kedai tempat wanita itu bekerja yang juga milik adiknya telah dilaporkan terbakar,” katanya dalam kenyataan hari ini.

Lelaki itu beberapa bulan kebelakangan ini sering kali datang ke kedai itu dalam keadaan mabuk serta cuba memikat wanita berkenaan namun wanita itu menolak dengan cara baik kerana telah berkahwin dan mempunyai tiga anak.

“Semasa tangkapan dijalankan, lelaki itu didapati melecur di bahagian muka, tangan dan kaki. Lelaki itu ditangkap dalam keadaan mabuk dipercayai di bawah pengaruh alkohol,” katanya sambil menambah lelaki  berkenaan dihantar ke Hospital Teluk Intan untuk rawatan susulan.


Fasa kedua program imunisasi bermula 19 April di lapan negeri

PUTRAJAYA 5 April. – Fasa kedua Program Imunisasi COVID-19 Kebangsaan bagi warga emas, orang kurang upaya dan golongan berpenyakit kronik akan bermula 19 April ini di lapan negeri, kata Menteri Penyelaras program itu Khairy Jamaluddin.

Negeri terbabit ialah Kedah, Melaka, Pulau Pinang, Pahang, Sabah, Sarawak, Terengganu dan Wilayah Persekutuan Labuan manakala ia akan bermula lewat beberapa hari sahaja di negeri lain berikutan kesediaan di Pusat Pemberian Vaksin (PPV) dan persediaan staf, katanya.

“Notifikasi akan dihantar sekurang-kurangnya 14 hari sebelum janji temu pemberian vaksin, peringatan tiga hari dan sehari sebelum melalui sistem pesanan ringkas dan pusat panggilan,” katanya pada sidang media bersama Menteri Kesihatan Datuk Seri Dr Adham Baba mengenai perkembangan program itu di sini, hari ini.

Beliau berkata kehadiran adalah wajib bagi mereka yang telah berdaftar dan memilih butang hadir untuk menerima suntikan vaksin kerana perancangan rapi telah dibuat di setiap PPV, selain mengelakkan pembaziran vaksin.

Khairy berkata beberapa syor akan dikemukakan pada mesyuarat Jawatankuasa Khas Jaminan Akses Bekalan Vaksin COVID-19 (JKJAV) bersama Kementerian Sumber Manusia esok, antaranya agar majikan membenarkan pekerja mereka hadir untuk sesi vaksinasi seperti yang ditetapkan.

“Majikan tidak boleh halang pekerja mereka daripada pergi ke sesi vaksinasi. Kita akan saran atau wajibkan majikan memberi cuti kepada pekerja tersebut untuk mendapatkan vaksin mereka. Keputusan mengenainya akan diumumkan kelak,” katanya.

Khairy berkata syor yang akan dikemukakan kepada Majlis Keselamatan Negara pula adalah melibatkan kebenaran rentas negeri bagi anak-anak untuk membawa tanggungan uzur di kampung ke PPV.

Mengenai penerima vaksin fasa pertama, Khairy berkata seramai 62,837 barisan petugas hadapan kesihatan masih belum menerima suntikan vaksin, antaranya anggota kesihatan kerajaan dan swasta, makmal kesihatan swasta, ambulans swasta dan pusat jagaan paliatif.

Setakat ini, katanya seramai 7,906,913 individu telah mendaftar di aplikasi MySejahtera atau 32.6 peratus daripada populasi di negara ini, manakala 514,036 individu telah menerima sekurang-kurangnya satu dos di bawah program itu.

Lima negeri tertinggi bagi pemberian vaksin ialah Selangor dengan 106,660 dos, diikuti Perak (81,171), Sarawak (80,879), Sabah (73,125) dan Wilayah Persekutuan (WP) Kuala Lumpur (71,562).

Putrajaya mencatatkan pendaftaran menerima vaksin paling tinggi dengan pencapaian ratio sebanyak 89 peratus, diikuti Selangor 45 peratus, dan WP Kuala Lumpur (44 peratus), katanya.

Negeri rendah pendaftarannya ialah Sabah sebanyak 12 peratus, Kelantan (20 peratus), Pahang dan Terengganu (26 peratus) dan Kedah 27 peratus serta tumpuan akan diberikan kepada kelima-lima negeri tersebut bagi meningkatkan kadar pendaftaran, katanya.

Khairy yang juga Menteri Sains, Teknologi dan Inovasi berkata sehingga kini, sebanyak 593 bebuli Pfizer-BioNTech tidak dapat digunakan berikutan masalah penyimpanan suhu iaitu melibatkan 585 bebuli ketika penghantaran oleh pihak Pfizer yang ditolak kembali kepada pihak Pfizer, manakala lapan bebuli pula rosak sewaktu penghantaran dalam negara.


Maritim Malaysia gagalkan penyeludupan dadah dalam bungkusan teh Cina

MORIB 6 Ogos – Agensi Penguatkuasaan Maritim Malaysia, (Maritim Malaysia) Negeri Selangor berjaya menghalang dan menggagalkan cubaan penyeludup yang disyaki membawa sejumlah dadah dengan menggunakan sebuah kereta untuk dipindahkan ke bot pancung menuju Indonesia di perairan Morib.

Pengarah Maritim Negeri Selangor, Kepten Maritim V Siva Kumar berkata, hasil risikan daripada Maritim Selangor dan Pasukan Gerakan Am (PGA) telah membawa kepada penahanan seorang individu lelaki, 46 tahun dan seorang wanita, 44 tahun, yang kedua-duanya warga tempatan sekitar jam 5.50 petang pada 29 Julai lalu.

Ketika pemeriksaan awal, pasukan operasi telah menemukan sebuah kotak mengandungi 15 bungkusan teh cina di dalam kenderaan yang digunakan pasangan tersebut.

Hasil pemeriksaan lanjut mendapati, bungkusan itu mengandungi hablur kristal disyaki dadah jenis syabu seberat 15.88 kilogram yang dianggarkan bernilai RM 670,000.

Kedua-dua suspek ditahan dan kesemua bungkusan dirampas serta dibawa ke Ibu Pejabat Maritim Selangor untuk tindakan lanjut, sebelum diserahkan kepada Cawangan Narkotik Ibu Pejabat Polis Kuala Langat.

Kes disiasat di bawah seksyen 39B Akta Dadah Berbahaya 1952 kerana kesalahan pengedaran dadah, jika sabit kesalahan boleh dihukum dengan hukuman mati atau penjara seumur hidup, yang mana boleh juga dikenakan hukuman sebat.

Sebarang aduan dan maklumat mengenai kegiatan jenayah maritim serta kecemasan di laut, orang ramai boleh menghubungi Pusat Operasi Maritim Negeri Selangor di talian 03-31760627 atau talian kecemasan MERS 999 untuk tindakan segera.


Terowong SMART ditutup bagi pengaktifan sistem banjir

KUALA LUMPUR, 18 Dis – Terowong Lebuhraya SMART ditutup sepenuhnya kepada pengguna bagi pengaktifan sistem banjir susulan hujan lebat sejak Jumaat lepas.

Syarikat Mengurus Air Banjir dan Terowong Sdn Bhd (SMART) menerusi catatan di Twitter memaklumkan bahawa penutupan berkenaan dilaksanakan selepas menerima arahan daripada Jabatan Pengairan dan Saliran (JPS) pada 6.47 petang tadi.

“Pihak SMART memohon agar pengguna bersabar serta memberi kerjasama dan perhatian mengenai pengumuman status operasi Terowong Lebuhraya SMART yang akan disiarkan melalui penghebahan media dan papan maklumat elektronik (VMS),” menurut catatan itu.


Of Nusantara and Nusantaria: Palapa and Other Names

Nusantara as the new capital of Indonesia was received with mixed feelings amongst the Malay intelligentsia in Malaysia. They suggested ‘Kota Nusantara’. There is apprehension that the (Indonesian) national force of ‘Nusantara’ may eclipse the term ‘Kepulauan Melayu’ (Malay Archipelago) as a geo-cultural concept.

Jakarta gave several reasons for Nusantara. One being that the name has been known since before modern times, that ‘Nusantara’ the is internationally iconic; and that it reflects the ‘kenusantaraan’ of the Republic.

The rantau (region) is often referred to as ‘maritime South East Asia.’ A more general term ‘South East Asia’ dates only to World War II. Japan had used the term ‘Tonan Ajiya’ (South East Asia) from the late nineteenth century. In European languages it did not become widespread until the 1950s, bringing together the mainland states between China and India with the islands. It has been argued that the formation of the Association of Southeast Asian Nations (ASEAN) in 1967 added to the notion that mainland and maritime were one, in practice, they have divergent interests and religion, now as in the past.

The naming of the rantau is an interesting story. Philip Bowring in Empires of the Winds: The Global Role of Asia’s Great Archipelago (2019) traces the nomenclature over time. The ‘Indian archipelago’ or ‘Insulindia’ have long been the name of the islands. Alternatively, reference was made to the ‘Malay archipelago.’ Neither term distinguishes between the Indonesian and the Philippine island groups. These correspond roughly to ‘Nusantara’ – a name that goes back to the 13th century Java-based Majapahit empire. ‘Nusantara’ – where Nusa being a Sanskrit-derived word meaning ‘island’ and antara meaning between ‘dua benua’ (two continents). Hence literally “islands in between (two continents).” And the two continents are referred to as India, and China.

So ‘Nusantara’ is defined as the region of islands and coasts over which Majapahit rule, tribute or mercantile influence extended. According to Bowring, it covered most of what is now Indonesia, part of the Philippine Archipelago, the central Vietnam coast and the Malay peninsula: “Beyond its Javanese heart it did not rule directly but held sway over the many small mercantile states of the region.” Malays in Malaysia would use ‘Nusantara’ in the narrower sense, specifically referring to the Indonesian archipelago.

In broadening the concept, Bowring chooses the term ‘Nusantaria’ – the single maritime region between the northern entrance to the Melaka and Luzon straits, and the Banda islands in the extreme east of the archipelago. While this understanding predominantly describes the wider Malay world, and touching too on Taiwan, Madagascar and the Marianas, Nusantaria links to the coastal Thai, Chinese, Tamil and other players in the history of the exchange of goods, people and ideas. The exchange occurs from both within the region and with peoples to the west and north-east.

Nusantaria also corresponds to the term ‘Nusantao’ to define the mostly Austronesian-speaking peoples of the ancient trading networks of the islands and coasts, where tao means people in many Austronesian languages.

The maritime zone referred to is now mostly associated with its largest component, the South China Sea. Again there is the problem of nomenclature. The South China Sea is a misnomer. We have heard of ‘Nanhai’ or ‘Nanyang’ which means ‘South Sea’ or ‘Southern Ocean’ for seas that included the South China Sea, but could also refer to southern seas generally. The Vietnamese used geographical location, calling it the ‘East Sea’ because it lay to their east. And my last visit to Manila found maps sold in bookshops referring to the Philippine name on its adjacent water as the ‘West Philippine Sea’ – an obvious response to recent Chinese claims. The term ‘Philippine Sea’ had been used by early 17th century European mapmakers.

We also find Indonesia’s reference to its portion as the Natuna Sea, after the island group of that name. Its location makes many Malaysians perplexed. According to Bowring, the name ‘South China Sea’ is a European invention of relatively recent date. In the 16th century, the Portuguese , the first Europeans who got there, called it the ‘Cham Sea,’ after the mercantile state in what is now central Vietnam. And Arabs at one time called the southern part of it the ‘Malay Sea’ or the ‘Spice Sea’ because it was close to the Spice islands.

The more northern part of the ‘South China Sea’ was known as the ‘Sanf Sea’, a reference to Champa. Others call it the Luzon Sea, after the main island in the Philippines. Again it was said that Westerners refer to the portion of the area as part of the Indian Seas. ‘China Sea’ only came into Western use around 1800. ‘South’ was added in the early 20th century.

A few hundred year back, Nusantaria was almost entirely Malay – using the term ‘Malay’ in its broad cultural and linguistic sense. And what do people in the region see themselves as? They see individual entities, spheres of political influence, religion, and trade, long been linked to dynasties and rivalries, fluid interactions and interconnecting as one and many.

Recall Palapa, the series of communication satellites owned by Indonesia’s Indosat in the mid 1970s. The reason for naming the satellite ‘palapa’ resonates the past of Indonesia, in bringing together the archipelago under the ‘hegemony’ of one nation. And ‘Nusantara’ the capital? Then in the 1970s and 1980s, satellite technology was identified with media, then cultural imperialism. And perhaps too it is time to reassess notions of sovereignty among Malay nations in the region.


Iklan judi raya: Dua video dikesan, tiga ditahan

KUALA LUMPUR, 20 April – Tiga termasuk dua wanita ditahan berhubung pembikinan dua lagi video iklan lagu raya yang mempromosi kegiatan perjudian secara dalam talian.

Ketua Polis Daerah Dang Wangi ACP Mohamad Zainal Abdullah berkata kesemua suspek rakyat tempatan berusia 21 hingga 42 tahun itu ditahan di sekitar ibu kota selepas polis mengesan dua video baharu masing-masing berdurasi 30 saat dan 48 saat yang mempromosikan perjudian secara dalam talian, semalam.

“Kesemua suspek akan direman hari ini dan disiasat mengikut Seksyen 504 Kanun Keseksaan, Seksyen 233 (1) Akta Komunikasi dan Multimedia Malaysia 1998 dan Seksyen 4(1)(g) Akta Rumah Judi Terbuka 1953,” katanya dalam kenyataan hari ini.

“Pihak polis menasihatkan orang ramai agar tidak berkongsi video tersebut malah perbuatan sedemikian bukan sahaja salah mengikut undang-undang tetapi boleh mendatangkan keresahan dan kegusaran awam,” katanya.-BERNAMA


Cacar monyet: JKNK siap siaga lakukan ujian saringan di pintu sempadan

Pengarahnya, Datuk Dr Zaini Hussin berkata walaupun negara ini belum mengesan penyakit tersebut tetapi langkah awal ini perlu dilakukan segera susulan peningkatan kes cacar monyet di negara jiran, Thailand.

“Semua klinik kerajaan dan swasta perlu melaporkan segera kepada JKNK sekiranya terdapat kes cacar monyet di kawasan mereka supaya pencegahan awal dapat dilakukan.

“Dari segi maklumat yang kita peroleh setakat ini, kes yang dilaporkan di Thailand bukan berlaku di wilayah yang bersempadan dengan negara sebaliknya ia membabitkan kawasan di utara Thailand dan Bangkok,” katanya kepada pemberita selepas merasmikan Program Semarak Jalur Gemilang sempena Sambutan Bulan Kebangsaan dan Hari Malaysia di pekarangan Wisma Persekutuan, di sini hari ini.

Media sebelum ini melaporkan kerajaan Thailand mengeluarkan amaran cacar monyet peringkat kebangsaan selepas mesyuarat tergempar agensi kesihatan dan menteri kesihatan awam pada 28 Julai lepas.

Dalam perkembangan lain, Dr Zaini berkata kes jangkitan penyakit seperti influenza (ILI) di Kelantan telah menunjukkan penurunan berbanding dua bulan lepas.

“Tiada lagi masalah kekurangan katil di hospital malah kes membabitkan ILI dapat ditangani dengan baik oleh kakitangan Kementerian Kesihatan yang bertugas,” katanya.


Rasuah RM6.35 juta: Bekas setiausaha politik Mat Sabu dibicara 15 Mac

KUALA LUMPUR 26 Feb. – Perbicaraan kes bekas setiausaha politik kepada bekas Menteri Pertahanan Mohamad Sabu yang menghadapi lima pertuduhan menerima dan meminta suapan berjumlah RM6.35 juta daripada sebuah syarikat kontraktor bagi membantu mendapatkan projek di kementerian itu, akan bermula pada 15 Mac ini.

Timbalan Pendakwa Raya Suruhanjaya Pencegahan Rasuah Malaysia (SPRM) Mahadi Abdul Jumaat berkata mahkamah menetapkan 15 sehingga 17 Mac untuk perbicaraan kes dihadapi Mohd Azhar Che Mat Dali, selain menetapkan 12 Mac untuk sebutan kes itu.

“Pihak pendakwaan juga telah memaklumkan kepada mahkamah bahawa seramai 37 saksi pendakwaan akan dipanggil untuk memberi keterangan dalam perbicaraan kes,” katanya kepada pemberita selepas prosiding sebutan kes di hadapan Hakim Mahkamah Sesyen Rozina Ayob, hari ini.

Sementara itu, peguam Ariff Azami Hussein, yang mewakili Mohd Azhar berkata pihak pendakwaan telah menyerahkan dokumen berkaitan perbicaraan kepada pembelaan mengikut Seksyen 51A Kanun Tatacara Jenayah.

Bagi satu pertuduhan meminta suapan, Mohd Azhar, 50, didakwa meminta RM5 juta daripada Pengarah Urusan Syarikat FEHM Entity Sdn Bhd Elias Jemadi Tajudin, sebagai upah membantu syarikat itu untuk dipilih menjadi Rakan Strategik dan Kontraktor Senggaraan Bagi Peralatan Perisikan Kementerian Pertahanan.

Bagi empat pertuduhan menerima, Mohd Azhar didakwa menerima suapan berjumlah RM1.35 juta daripada Elias Jemadi melalui Pengarah Syarikat Ikaira Resources Zainudin Abdul Majid dan Pengarah Syarikat Aqsa Solutions Sdn Bhd Ahmad Hisham Mohd Tajuddin bagi tujuan sama.

Lelaki itu dituduh melakukan kesalahan tersebut di beberapa lokasi di sekitar Kuala Lumpur dan Putrajaya, antaranya di parkir kediaman rasmi Menteri Pertahanan di sini, antara September 2019 dan Februari 2020.

Semua pertuduhan dikemukakan di bawah Seksyen 16(a)(B) Akta Suruhanjaya Pencegahan Rasuah Malaysia (SPRM) 2009 yang membawa hukuman penjara maksimum 20 tahun dan denda tidak kurang daripada lima kali ganda jumlah atau nilai suapan atau RM10,000, mengikut mana lebih tinggi, jika sabit kesalahan.


Melaka serius majukan esport – EXCO

BANDA HILIR 27 Jun – Penggiat esport dialu-alukan untuk memohon peruntukan daripada kerajaan negeri bagi membiayai kos penganjuran sukan digital itu di negeri ini.

EXCO Pembangunan Belia, Sukan dan Badan Bukan Kerajaan negeri VP Shanmugam berkata, menerusi bajet 2022 kerajaan Melaka menyediakan peruntukan berjumlah RM200,000 bagi tujuan itu.

Beliau berkata, setakat ini peruntukan itu masih berbaki sebanyak RM170,000 dan mereka berminat disarankan segera tampil membuat permohonan, sekali gus menyemarakkan lagi penganjuran aktiviti esport di Melaka.

“Bagi permohonan mereka berminat boleh terus menghantar kertas kerja kepada Ketua Menteri Datuk Seri Utama Sulaiman Md Ali atau menerusi saya sendiri.

“Permohonan mereka akan diteliti sebelum peruntukan dalam jumlah yang sesuai diputuskan,” katanya ketika ditemui pada Majlis Penutup Kejohanan Melaka Esport Day 2022 di pusat beli-belah Dataran Pahlawan Megamall, malam tadi.


Pembukaan MRT laluan Putrajya rancakkan pembangunan kawasan lama – PM

KUALA LUMPUR, 16 Jun – Pembukaan Transit Aliran Massa (MRT) Laluan Putrajaya dijangka mencetus dan merancakkan semula pembangunan di kawasan-kawasan lama atau yang belum dibangunkan, kata Perdana Menteri Datuk Seri Ismail Sabri Yaakob.

Beliau berkata melalui pembukaan laluan itu, kerajaan yakin kawasan sepanjang jajaran seperti Jinjang, Sungai Buloh, Kepong dan Bandar Sri Damansara akan membangun lebih pesat, setara dengan kawasan-kawasan di bandar lain.

“MRT Laluan Fasa Satu melibatkan perjalanan dari Kwasa Damansara hingga Kampung Batu manakala Laluan Fasa Dua yang kini hampir siap sepenuhnya, melibatkan laluan dari Kampung Batu ke Putrajaya.

“Laluan Fasa Dua akan melalui kawasan strategik termasuk pusat bandar Kuala Lumpur dengan stesen bawah tanah seperti Titiwangsa, Hospital Kuala Lumpur, Ampang Park, Persiaran KLCC dan Tun Razak Exchange (TRX),” katanya ketika berucap melancarkan MRT Laluan Putrajaya Fasa Satu di Stesen MRT Kampung Batu di sini hari ini.

Hadir sama Menteri Kewangan Tengku Datuk Seri Zafrul Tengku Abdul Aziz, Menteri Pengangkutan Datuk Seri Dr Wee Ka Siong, Menteri di Jabatan Perdana Menteri (Ekonomi) Datuk Seri Mustapa Mohamed dan Menteri Wilayah Persekutuan Datuk Seri Shahidan Kassim.
Selain itu, Ismail Sabri berkata kemudahan laluan MRT Putrajaya akan terus menjadi pemangkin ke arah mengeratkan hubungan antara komuniti penduduk terutama yang tinggal berdekatan dengan jajaran.

MRT Laluan Putrajaya sepanjang 57.7 kilometer mempunyai 36 stesen terdiri daripada 27 stesen bertingkat dan sembilan stesen bawah tanah dengan keseluruhan kos pembinaan sebanyak RM30.53 bilion.

Sempena pelancaran hari ini, Ismail Sabri mengumumkan perkhidmatan percuma bagi semua pengangkutan awam di bawah kendalian RapidKL merangkumi MRT, Transit Aliran Ringan (LRT), Transit Aliran Bas (BRT), monorel serta bas RapidKL selama sebulan bermula hari ini.

“Saya berharap Keluarga Malaysia yang terlibat mengambil kesempatan mencuba perkhidmatan pengangkutan awam ini dan meletakkan kenderaan masing-masing di Park N Ride dan #JomNaikMRT,” katanya.

Selain itu, Ismail Sabri berkata pihak MRT kini dalam perancangan untuk menambah empat lagi stesen baharu pada masa akan datang agar akses kepada pengangkutan awam dapat terus ditingkatkan.

Menurutnya, pembukaan sepenuhnya MRT Laluan Putrajaya dijangka mencatatkan jumlah awal penumpang harian melebihi 104,000 orang seterusnya diharap dapat mengurangkan kesesakan lalu lintas yang kini ‘menghantui’ Kuala Lumpur.

Perdana Menteri berkata selaras dengan teras Dasar Pengangkutan Negara, adalah menjadi hasrat utama kerajaan untuk menyediakan sistem pengangkutan awam yang selamat, cekap, mampan dan boleh dipercayai bagi Keluarga Malaysia.

Katanya penyediaan pengangkutan awam juga akan dipertingkatkan supaya Keluarga Malaysia menikmati akses lebih baik kepada perkhidmatan dan ketersambungan yang lancar seperti dirancang dalam Rancangan Malaysia ke-12 (RMK12)

“Ini juga merupakan antara agenda utama yang dilaksanakan kerajaan bagi memulihkan dan menstabilkan ekonomi negara serta memastikan kesejahteraan hidup Keluarga Malaysia,” katanya. – BERNAMA


“Tidak kiralah berapa cantik kamu main, yang paling penting ialah menjaringkan gol” – Zainal

KRUBONG 6 Okt. – Ketua Jurulatih Melaka United Zainal Abidin Hassan menyifatkan kekalahan di tangan Kedah pada aksi di Stadium KLFA Cheras, semalam berpunca daripada kegagalan menyudahkan peluang yang terhidang.

Menurutnya, pemain skuad Hang Tuah sudah menunjukkan perubahan positif dari segi kualiti permainan selepas tewas kepada Sabah sebelum ini, namun kelemahan paling ketara ialah gagal menembusi jaring lawan sepanjang 90 minit permainan.

“Pujian perlu diberikan kepada pemain selepas 25 minit separuh masa pertama hinggalah ke wisel penamat. Mereka tidak putus asa mencipta peluang demi peluang.

“Jadi, kegagalan kami kali ini ialah gagal meletakkan bola di dalam jaring, walaupun mendapat peluang-peluang terbuka untuk menjaringkan gol,” katanya dalam sidang media selepas perlawanan.

Dalam aksi yang ditunda sebanyak dua kali itu, Melaka melakukan beberapa perubahan dalam kesebelasan utama, termasuklah merehatkan penjaga gol utama, Khairul Fahmi Che Mat.

Mengulas lanjut, Zainal berkata meskipun impian untuk mengejar kedudukan lima teratas liga tampak sukar, namun dia tetap berpuas hati dengan pencapaian pasukan yang berjaya kekal di Liga Super musim depan

“Kita tahu kita tertekan sejak awal liga disambung kembali kerana kita berada di kedudukan dua tercorot. Tetapi kita berjaya bangkit dalam empat perlawanan begitu baik dan mendaki tangga liga.

“Tahniah kepada pemain kerana dapat mengekalkan pasukan dalam Liga Super musim depan. Kita masih ada satu lagi perlawanan terakhir dan diharap kita dapat memperbaiki kedudukan kita lagi dari situ,” katanya lagi.


Pelaksanaan kadar gaji minimum RM1,500 mulai 1 Mei – PM Ismail Sabri

KUALA LUMPUR, 19 Mac – Kerajaan meluluskan pelaksanaan kadar gaji minimum RM1,500 sebulan di seluruh negara mulai 1 Mei ini, umum Perdana Menteri Datuk Seri Ismail Sabri Yaakob.

Ismail Sabri yang juga Naib Presiden UMNO berkata perkara itu akan berkuat kuasa terlebih dahulu membabitkan syarikat-syarikat besar dan Syarikat Berkaitan Kerajaan (GLC).

“Bagi syarikat-syarikat mikro yang mempunyai kurang pekerja dan kurang pendapatan, Menteri Sumber Manusia (Datuk Seri M. Saravanan) akan berbincang dengan Tan Sri Noh Omar (Menteri Pembangunan Usahawan dan Koperasi) mohon agar tangguhkan dulu (penguatkuasaan) kepada syarikat-syarikat kecil ini,” katanya.

Kali terakhir gaji minimum dinaikkan adalah pada 1 Feb 2020, dengan kenaikan RM100 daripada RM1,100 ke RM1,200 sebulan, ketika pembentangan Bajet 2020.

Dalam sesi sama, Ismail Sabri turut mengumumkan bahawa cadangan Pindaan Akta Pencegahan dan Pengawalan Penyakit Berjangkit 1988 (Akta 342) tidak akan lagi dibentangkan di Parlimen.

“(Di bawah) Akta 342 (mengenai) kawalan penyakit berjangkit, iaitu denda RM10,000 untuk individu langgar SOP (prosedur operasi standard) dan RM50,000 untuk syarikat, akta tersebut tidak akan dibawa ke Parlimen dan akta lama akan dikekalkan dengan denda RM1,000,” kata Ismail Sabri.

Bacaan kali pertama pindaan Akta 342 dibentang oleh Menteri Kesihatan Khairy Jamaluddin pada Disember tahun lepas, antara lain bagi menaikkan kadar kompaun kepada individu yang melanggar SOP daripada RM1,000 kepada RM10,000 manakala bagi syarikat kepada RM50,000.

Selain itu, Ismail Sabri menekankan mengenai pembelaan terhadap golongan wanita termasuk kes mahkamah yang dimenangi kaum hawa dalam kes tuntutan nafkah.

“Kita telah buat keputusan supaya bank membekukan akaun-akaun bekas suami yang tidak membayar nafkah. Selepas keputusan diperoleh, bank akan membuat potongan terus daripada akaun bekas suami. Jika kadarnya RM1,000 misalnya, bank akan terus potong dan bayar pada bekas isteri,” katanya.

Beliau berkata isteri yang kematian suami diberikan kebenaran bekerja dari rumah sewaktu tempoh edah (empat bulan 10 hari) dan majikan tidak boleh memaksa mereka bekerja di pejabat sebagai menghormati keadaan mereka sehingga tamat edah.

Dalam pada itu, perdana menteri sekali lagi menegaskan bahawa kerajaan tidak akan berganjak dalam menjaga dan mempertahankan kedaulatan negara serta kedudukan Sabah dalam Malaysia, sekali gus akan mempertahankan ia untuk selama-lamanya.


Tiga lokasi baharu PKPD di Sabah, tiga lagi negeri dikenakan PKPB

KUALA LUMPUR 5 Nov. – Kerajaan akan melaksanakan Perintah Kawalan Pergerakan Diperketatkan (PKPD) di tiga lokasi baharu di Sabah manakala tiga lagi negeri – Negeri Sembilan, Terenggganu dan Perak – dikenakan Perintah Kawalan Pergerakan Bersyarat (PKPB).

Menteri Kanan (Kluster Keselamatan) Datuk Seri Ismail Sabri Yaakob berkata pelaksanaan PKPD dibuat di Pusat Tahanan Sementara (PTS) Tawau, Penjara Sandakan dan Kuarters Penjara Taman Wira  Sandakan  berkuat kuasa esok sehingga 19 Nov.

‘’Setakat 4 Nov 2020, saringan Kementerian Kesihatan (KKM) merekodkan sebanyak 440 kes positif COVID-19 melibatkan tahanan dan juga staf di Pusat Tahanan Sementara Tawau ini.

PKPD PTS Tawau ini akan melibatkan 1,707 inidividu yang terdiri daripada 1,603 tahanan dan 104 kakitangan,’’ katanya pada sidang media perkembangan Perintah Kawalan Pergerakan Pemulihan (PKPP) di sini, hari ini.

Beliau berkata PKPD di Penjara Sandakan dan Kuarters Penjara Taman Wira pula melibatkan seramai 1,605 individu yang merangkumi 1,308 orang tahanan dan 297 orang kakitangan.


KKM kesan 85 kes positif COVID-19 babitkan Mesyuarat Khas Parlimen

KUALA LUMPUR 6 Ogos – Sejumlah 85 kes positif COVID-19 dikenal pasti sehingga kini melibatkan Mesyuarat Khas Parlimen baru-baru ini, menurut Ketua Pengarah Kesihatan Tan Sri Dr Noor Hisham Abdullah.

Menerusi kenyataannya hari ini, beliau berkata kes yang dilaporkan itu hasil ujian RT-PCR, dengan 56 kes dikenal pasti hasil saringan Pra-Dewan Rakyat dan empat kes kontak rapat serta 17 kes berkaitan semasa persidangan Dewan Rakyat, manakala lapan kes lagi saringan Pra-Dewan Negara.

“Bagi mengesahkan jenis varian ini, Institut Penyelidikan Perubatan (IMR) sedang menjalankan jujukan genom penuh dan masih menunggu keputusan akhir,” kata kenyataan itu.

Sementara itu, Dr Noor Hisham berkata daripada lapan kes yang baharu yang dilaporkan antara 30 Julai hingga semalam, lima daripadanya mempunyai nilai kitaran ambang (CT value) RT-PCR antara 18.00 hingga 27.68, dan tiga kes dengan CT value antara 35.14 sehingga 37.59.

Katanya tujuh kes positif telah mendapat vaksin COVID-19 sekurang-kurangnya satu dos manakala satu lagi kes melibatkan kanak-kanak berusia tujuh tahun (hasil daripada kontak rapat) yang belum layak mendapat vaksin.

“Hasil siasatan Kementerian Kesihatan setakat ini mendapati bahawa besar kemungkinan perkongsian kemudahan asas seperti tandas dan surau oleh ramai individu telah memberi risiko kepada penularan jangkitan COVID-19 di Parlimen,” katanya.

Justeru, beliau menasihati individu yang telah hadir ke Parlimen untuk terus memantau kesihatan kendiri menggunakan aplikasi MySejahtera dan mendapatkan rawatan segera serta menjalani ujian saringan COVID-19 sekiranya bergejala.


Banjir: Usahawan OKU buntu barang niaga rosak teruk

AYER LIMAU 19 Dis – “Saya buntu memikirkan bagaimana untuk mendapatkan modal bagi memulakan semula perniagaan selepas semua barangan jualan dan kedai rosak teruk akibat banjir,” kata usahawan orang kurang upaya (OKU), Mohd Norafi Mokhsin, 33.

“Saya kehilangan semua produk jualan yang saya beli daripada stokis di Ayer Keroh apabila air naik setinggi kira-kira dua meter di kedai saya yang berhampiran dengan Masjid al-Wakil.

“Bukan mudah untuk saya mendapatkan modal baharu bagi memulakan semula perniagaan yang saya usahakan dua tahun lalu,” katanya ketika ditemui di kedainya di pekan Lubok Cina, di sini hari ini.

Kedai berkenaan adalah satu daripada puluhan kedai di pekan itu yang rosak akibat dilanda arus deras banjir mulai jam 5 pagi semalam dan surut mulai jam 7 pagi hari ini.

Dia tidak mampu menggerakkan tangan kanan selepas terbabit dalam kemalangan jalan raya membabitkan motosikal ditungganginya dengan treler di Ayer Keroh pada 2010.

Peniaga kedai makan, Kamarudin Ahmad, 52, dan isteri, Junidah Abdul Rahman,, 51, turut mengalami kerugian selepas pelbagai barangan dalam kedainya rosak teruk akibat dinaiki air.

Peniaga santan, Norazmani Mohamad, 58, dan isteri, Sri Herdayanti Patma, 57, merayu kerajaan negeri menghulurkan bantuan bagi membolehkan mereka memulakan semula perniagaan.

“Banjir seumpama itu tidak pernah berlaku sebelum ini dan kami tidak tahu macam mana hendak mendapatkan modal untuk menjalankan kerja pembaikan mesin parut kelapa dan perah santan yang sudah rosak tenggelam dalam banjir,” katanya.

Peniaga ikan dan sayur, Razi Md Rotin, 60, berkata selain peti ais rosak, dia turut mengalami kerugian apabila pelbagai bahan jualan dihanyutkan arus deras.


TUDM diarah beri laporan terperinci insiden Hawk 108 – Hishammuddin

KUALA LUMPUR, 17 Nov – Menteri Kanan Pertahanan Datuk Seri Hishammuddin Tun Hussein mengarahkan Tentera Udara Diraja Malaysia (TUDM) menjalankan siasatan terperinci susulan insiden membabitkan pesawat Hawk 108 yang berlaku malam Selasa.

“Takziah kepada keluarga anggota TUDM yang maut dan cedera…amat sedih dan dukacita terima berita ini. Saya difahamkan anggota yang cedera telah dibawa untuk rawatan segera,” kongsi beliau menerusi ciapan Twitter, tengah malam ini.

TUDM dalam kenyataan tengah malam ini mengesahkan sebuah pesawat pejuang Hawk miliknya terlibat dalam kemalangan di Pangkalan Udara di Butterworth, Pulau Pinang kira-kira 10.07 malam Selasa. – BERNAMA


Pulau Upeh, permata Melaka yang akan dijaga – KM

SERI NEGERI 15 Disember – Kerajaan Negeri akan memastikan Pulau Upeh di Klebang akan terus dijaga tanpa sebarang pembangunan yang boleh menjejaskan ekosistem kawasan itu.

Ketua Menteri Datuk Seri Utama Sulaiman Md Ali berkata, ia penting memandangkan Pulau Upeh merupakan antara lokasi pendaratan penyu karah di Melaka.

Jelasnya, walaupun Pulau Upeh terletak di jajaran projek Melaka Waterfront Economic Zone (M-WEZ), namun ketetapan telah dibuat agar tiada projek penambakan dibenarkan dalam jarak 500 meter dari pulau berkenaan.

“Pulau Upeh ini adalah bersifat projek pelancongan dan oleh itu kita tidak akan membenarkan sebarang projek yang boleh menjejaskan ekosistem dan alam sekitar di sekitar Pulau Upeh, termasuk tidak membenarkan tambakan pada jarak 500 meter daripada pulau berkenaan,” katanya.

Beliau berkata demikian bagi menjawab perbahasan yang dikemukakan Datuk Lim Ban Hong (BN-Klebang) pada ucapan penggulungan penangguhan sempena Perbahasan Usul Bajet Negeri Melaka 2023 di Persidangan Keempat (Bajet), Penggal Pertama Dewan Undangan Negeri (DUN) Negeri Melaka Yang Kelima Belas di Dewan Undangan Negeri, hari ini.

Katanya, langkah terbaik dilakukan Kerajaan Negeri adalah untuk membangunkan Pulau Upeh sebagai salah satu produk eko pelancongan baharu demi memastikan Pulau Upeh yang menjadi permata Negeri Melaka dapat diwarisi generasi akan datang.


Forensik Bukit Aman periksa rumah Zalina Azman

Ketua Polis Daerah Shah Alam ACP Mohd Iqbal Ibrahim berkata bagaimanapun hasil pemeriksaan tidak menemukan sebarang petunjuk bagi perkembangan siasatan kes itu.

Polis menerima laporan mengenai kehilangan Zalina, 58, daripada anak lelakinya Mikhael Norman, 33, pada 29 Nov tahun lepas yang cuba menghubunginya sejak 24 Nov bagi memaklumkan datuk pengadu telah dimasukkan ke hospital, namun wanita itu tidak dapat dihubungi.

Polis percaya Zalina masih berada di dalam negara susulan tiada pergerakan keluar membabitkannya yang dikesan pihak berkuasa setakat ini. – BERNAMA


Tiga kanak-kanak hilang ditemukan lemas

SETIU 9 Okt – Tiga kanak-kanak yang dilaporkan hilang ketika sedang mencari kepah bersama keluarga di muara sungai Kampung Mangkuk di sini petang semalam, ditemukan lemas awal pagi ini.

Ketua Polis Daerah Setiu DSP Afandi Hussin berkata mayat pertama, Nur Amni Insyirah Saiful Tarmizi, 9, ditemukan pasukan penyelamat pada 1.08 pagi pada jarak 800 meter dari lokasi dia dilaporkan hilang.

“Mayat kedua yang ditemukan pada 1.47 pagi ialah adik Nur Amni Insyirah, Muhammad Aryan Faheem berusia 7 tahun, pada jarak 1.5 kilometer dari lokasi mayat pertama.

“Pada pagi ini, operasi mencari dan menyelamat (SAR) diteruskan pada 7.45 pagi dan mayat terakhir yang juga sepupu mereka iaitu Nurulhasha Humaira Che Mohd Humaizi, 11, ditemukan pada 8.15 pagi pada jarak lima meter dari lokasi terakhir mereka dilaporkan hilang,” katanya kepada pemberita ketika ditemui di lokasi kejadian hari ini.

Dalam kejadian 5.30 petang semalam, tiga individu dewasa dan enam kanak-kanak dilaporkan berada di lokasi tersebut untuk berkelah dan mencari kepah.

Afandi berkata dengan penemuan tiga mayat tersebut, operasi SAR yang disertai 107 anggota membabitkan bomba, polis, Angkatan Pertahanan Awam, Jabatan Sukarelawan Malaysia dan penduduk kampung dihentikan pada 8.40 pagi.

Beliau turut menasihatkan orang ramai agar lebih berhati-hati dan memahami faktor pasang surut air di muara sungai untuk mengelakkan kejadian seumpama itu berulang lagi.


MOT gesa syarikat penerbangan turunkan harga tambang

PUTRAJAYA 27 Nov – Semua syarikat penerbangan di negara ini perlu segera menurunkan harga tambang penerbangan, tanpa perlu melibatkan campur tangan kerajaan secara berlebihan, kata Menteri Pengangkutan Datuk Seri Dr Wee Ka Siong.

Gesaan tersebut dibuat beliau menerusi catatan di laman Facebook miliknya hari ini, sambil menyifatkan harga tambang yang dikenakan syarikat penerbangan khususnya ke Sarawak ketika ini amat membebankan pengguna.

“Secara khususnya, ramai yang telah melahirkan rasa marah terhadap harga tambang penerbangan ke Sarawak yang amat tinggi, lebih-lebih lagi menjelang cuti hujung tahun dan awal 2022.

“Situasi ini memberi kesan kepada orang ramai, daripada pengembara hinggalah kepada ahli keluarga yang mereka rindui untuk bertemu semula setelah lama berpisah akibat pandemik COVID-19,” katanya.

Baru-baru ini, beberapa badan bukan kerajaan (NGO) Sarawak telah melahirkan kekesalan berhubung harga tambang dan kekerapan penerbangan ke bumi kenyalang itu.

Menurut Wee, MOT telah mengadakan mesyuarat dengan Malaysia Airlines, AirAsia dan Malindo, bagi membincangkan mengenai keperluan menurunkan harga tambang penerbangan bagi membolehkan penumpang menikmati kadar harga rendah menjelang akhir tahun ini.

“Sejurus pertemuan ini, Malaysia Airlines telah berjanji untuk menambah penerbangan ke Sarawak dan mengurangkan harga tambang ke Sarawak pada Disember, sekali gus berupaya mengurangkan kadar tambang ke negeri tersebut.

Di peringkat negeri Sarawak pula, beliau berkata MOT telah mengadakan perbincangan dengan semua pihak berkepentingan dan beberapa kerajaan negeri termasuk Sarawak, bagi mencari jalan penyelesaian isu tersebut, dengan mengambil kira usaha berterusan dalam membendung penularan COVID-19 di seluruh negara.

Wee turut memaklumkan beliau telah berhubung dengan rakan sejawatannya di Sarawak Datuk Seri Lee Kim Shin, untuk meminta kerajaan negeri mengembalikan operasi mengawal selia frekuensi perkhidmatan penumpang udara kepada MAVCOM .

“MOT memahami keperluan Sarawak untuk membendung COVID-19, kerajaan negeri dan agensi berkaitan mesti memainkan peranan masing-masing bagi memastikan perkhidmatan serta permintaan bergerak seimbang selain membenarkan syarikat penerbangan meningkatkan frekuensi perkhidmatan mereka berdasarkan pengoperasian yang dipacu oleh pasaran,” katanya. – BERNAMA


DUN PANTAI KUNDOR: DUN Pantai Kundor: Jom rebut lebih 100 pekerjaan di kilang TKR Manufacturing

PANTAI KUNDOR 14 April – Sebuah kilang elektronik di Kawasan Perindustrian Tangga Batu, Tanjung Kling di sini menawarkan lebih 100 peluang pekerjaan kepada anak tempatan.

Ahli Dewan Undangan Negeri (ADUN) Pantai Kundor, Tuminah Kadi berkata ketika lawatannya ke Kilang TKR Manufacturing (M) Sdn Bhd baru-baru ini, beliau sempat melihat kawasan persekitaran dan operasi kilang berkenaan.

Katanya, kunjungannya bersama pegawai Majlis Bandaraya Melaka Bersejarah (MBMB) dan pemimpin setempat disambut Pengarah Urusan TKR Manufacturing (M) Sdn Bhd, N Paul dan pihak pengurusan kilang berkenaan.

“Lawatan berkenaan diadakan bagi melihat dan mengambil maklum tentang operasi kilang serta peluang pekerja yang boleh ditawarkan kepada anak tempatan khususnya di DUN Pantai Kundor.

“Saya dimaklumkan lebih 100 peluang pekerjaan ditawarkan dan mereka boleh merebut peluang untuk membina kerjaya di kilang terbabit,” katanya yang turut membuat lawatan ke bahagian pembuatan produk elektronik kilang terbabit.

Mengulas lanjut, beliau berkata hasil pertemuan itu, Yang di-Pertua Negeri, Tun Seri Setia (Dr) Mohd Ali Mohd Rustam dijangka mengadakan kunjungan ke kilang berkenaan tidak lama lagi.

“Semoga hubungan erat antara JAPERUN Pantai Kundor dan pihak TKR Manufacturing (M) Sdn. Bhd. dapat memberi manfaat yang besar buat penduduk setempat.


Vaksinasi COVID-19: ASEAN berada di landasan yang betul – Hishammuddin

KUALA LUMPUR, 29 Mac – ASEAN berada di landasan yang betul dalam menangani pandemik COVID-19 walaupun berdepan masalah kekurangan vaksin, logistik dan keengganan orang ramai untuk divaksin, kata Menteri Kanan Pertahanan Datuk Seri Hishammuddin Tun Hussein.

Setakat ini, beliau berkata hampir 90 peratus daripada populasi berisiko tinggi di rantau ini telah menerima suntikan vaksin COVID-19 dengan sekurang-kurangnya satu dos, manakala di kebanyakan negara ASEAN, lebih 65 peratus daripada populasinya telah mencapai tahap imuniti terhadap COVID-19.

Beliau berkata negara anggota ASEAN telah bekerjasama, berkongsi amalan terbaik dan kini mencapai persefahaman bersama untuk mengurus pelbagai gelembung pelancongan dan laluan perjalanan apabila kadar vaksinasi bertambah baik dari semasa ke semasa.

“Saya yakin kita berada di landasan yang betul dan pasti akan mengatasi pandemik ini – bangkit dengan lebih kuat dan bijak, bersama-sama.

“Saya amat percaya kita hanya mampu berdiri seperti di mana kita berada hari ini melalui rasa tanggungjawab kita bersama untuk merebut inisiatif dan bekerjasama seperti yang tidak pernah kita lakukan sebelum ini,” katanya ketika berucap pada Forum Putrajaya 2022.

Forum Putrajaya 2022 diadakan serentak dengan Pameran Perkhidmatan Pertahanan Asia (DSA) dan Pameran Keselamatan Kebangsaan (NATSEC) Asia 2022, yang berlangsung di Pusat Pameran dan Dagangan Antarabangsa Malaysia (MITEC), di sini hari ini.

Dengan tema ‘Shared Regional Responsibility’, forum itu adalah platform tidak rasmi untuk pegawai kerajaan, penggubal dasar, pakar keselamatan, pengamal pertahanan dan keselamatan, badan pemikir dan ahli akademik untuk menggalakkan pemahaman yang lebih baik mengenai isu keselamatan dan pertahanan serantau pada masa ini.


SK Tanjung Minyak 2 hasilkan pengasah mesra alam

PAYA RUMPUT 19 September – Sekolah Kebangsaan (SK) Tanjung Minyak 2 tampil dengan projek inovasi pengasah mesra alam bagi membudayakan amalan menjaga alam sekitar dalam kalangan warga sekolah.

Guru Besar SK Tanjung Minyak 2, Nor Azah Harun Alias berkata, projek tersebut bertujuan untuk menjaga kebersihan kelas dengan meminimakan sampah dari sisa asahan pensil.

“Pengasah mesra alam ini diperbuat daripada tong biskut bersaiz besar dan pengasah ditampal di bahagian atas di mana akan lebih menyenangkan murid-murid dan mesra pengguna.

“Dari segi penglibatan, setakat ini produk ini dihasilkan untuk kegunaan murid tahun 1 dan tahun 2, dan pihak sekolah akan selaraskan penggunaan pengasah mesra alam ini kepada semua kelas menjelang hujung tahun ini,” katanya.

Beliau berkata demikian kepada Melaka Hari Ini pada Majlis Perasmian Projek Inovasi di Sekolah Kebangsaan (SK) Tanjung Minyak 2, di sini, hari ini.

Mengulas lanjut, Nor Aziah berkata projek tersebut dibuat berdasarkan modul kajian alam sekitar yang diberikan oleh pihak SWCorp Negeri kepada sekolah.

Ujarnya, hasil asahan tersebut selain boleh dijadikan baja kompos, ia turut boleh dijadikan bahan untuk menghasilkan seni, hiasan dalam proses pembelajaran pendidikan seni di sekolah.


HAWANA diangkat menjadi program nasional setiap tahun – Menteri

BANDA HILIR 29 Mei- Hari Wartawan Nasional (HAWANA) akan diangkat menjadi acara nasional dan akan disambut setiap tahun pada tanggal 29 Mei.

“Negara mesti beri pengiktirafan dan sekarang Kabinet bersetuju untuk sahkan HAWANA dan kita berterima kasih kepada Perdana Menteri Datuk Seri Ismail Sabri Yaakob atas pengiktirafan ini,” katanya.


Ambang 2021: Polis Langkawi tidak benarkan aktiviti pantai

Ketua Polis Daerah Langkawi ACP Shariman Ashari berkata arahan tersebut dikeluarkan bagi memastikan larangan sambutan ambang tahun baharu 2021 secara perhimpunan dipatuhi.

Beliau berkata larangan itu juga selari dengan prosedur operasi standard (SOP) dikeluarkan Majlis Keselamatan Negara dan Perintah Kawalan Pergerakan Pemulihan (PKPP).

“Arahan ini melibatkan aktiviti perniagaan seperti gerai jualan barangan cenderahati, gerai minuman, pertunjukan bunga api dan penjualan shisha, aktiviti tersebut boleh membuatkan orang ramai berkumpul di kawasan pantai.

“Kita akan memberi perhatian di kawasan pantai seperti di Pantai Chenang yang diketahui merupakan lokasi tumpuan ramai. Anggota polis serta agensi berkaitan akan berada di kawasan pantai bagi memastikan arahan tersebut dipatuhi,” katanya kepada Bernama, hari ini.

Shariman berkata larangan tersebut hanya berkuat kuasa kepada aktiviti di kawasan pantai, namun bagi perniagaan di sepanjang Jalan Pantai Chenang masih boleh beroperasi seperti biasa.

“Tempoh larangan sehingga pagi esok, namun polis akan menilai keadaan semasa di pantai sebelum membenarkan semula sebarang perniagaan dan aktiviti diadakan semula,” katanya.

Pada Isnin, Menteri Kanan (Kluster Keselamatan) Datuk Seri Ismail Sabri Yaakob mengumumkan sambutan tahun baharu 2021 secara perhimpunan adalah tidak dibenarkan.

Beliau berkata sambutan yang biasanya disambut secara besar-besaran itu boleh mewujudkan risiko penyebaran COVID-19 jika ia dianjurkan di mana-mana lokasi di negara ini. – BERNAMA


Rentas negeri tidak dalam pengurangan SOP

KUALA LUMPUR 20 Sept. – Kebenaran merentas negeri tidak termasuk dalam senarai pengurangan prosedur operasi standard (SOP) Pelan Pemulihan Negara (PPN), kata Menteri Kanan Pertahanan Datuk Seri Hishammuddin Tun Hussein.

Hishammuddin berkata, keputusan berkaitan kebenaran merentas negeri perlu diteliti oleh Jawatankuasa Khas Pengurusan Pandemik yang dipengerusikan Perdana Menteri Datuk Seri Ismail Sabri Yaakob.

“Tapi syor datang daripada menteri bertanggungawab untuk sektor tertentu dan kemudian dipertimbangkan di pelbagai peringkat termasuk Jawatankuasa Teknikal Pengurusan Pandemik, serta dalam Mesyuarat Menteri Kuartet COVID-19,” katanya.

Hishammuddin berkata demikian dalam sidang media selepas meninjau Program Vaksinasi ‘Back To School’ di Sekolah Menengah Kebangsaan (SMK) Desa Tun Hussein Onn di sini hari ini. Turut hadir Menteri Kanan Pendidikan Datuk Radzi Jidin.

Pada 14 September, Hishammuddin mengumumkan kerajaan kini di peringkat akhir untuk mengurangkan SOP PPN hanya kepada 10 SOP berbanding 181 sekarang, bagi memudahkan orang ramai untuk memahaminya.

Dalam pada itu, Hishammuddin berkata Mesyuarat Kedua Menteri Kuartet COVID-19 yang melibatkan Menteri Komunikasi dan Multimedia Tan Sri Annuar Musa; Menteri Kesihatan Khairy Jamaluddin; Menteri Kewangan Tengku Datuk Seri Zafrul Tengku Abdul Aziz selain beliau sendiri, akan diadakan esok.

“Mesyuarat akan memberi fokus terhadap usaha mempermudahkan 181 SOP kepada 10 SOP, selain memberi tumpuan terhadap naratif menjelang fasa endemik yang bermula hujung Oktober ini,” katanya.

Katanya, mesyuarat esok juga telah menjemput Menteri Pelancongan Datuk Seri Nancy Shukri, bagi memberi taklimat mengenai status terkini projek perintis gelembung pelancongan Langkawi dan potensi gelembung pelancongan yang lain.

Menteri Belia dan Sukan Datuk Seri Ahmad Faizal Azumu juga akan hadir esok, bagi menerangkan tentang potensi kelonggaran-kelonggaran lain dalam sektor sukan.

Hishammuddin berkata, pada minggu hadapan Radzi pula dijadual memberi taklimat kepada Menteri Kuartet mengenai vaksinasi dalam kalangan pelajar, serta perkembangan terkini menjelang pembukaan sekolah secara berperingkat mulai 3 Oktober depan.


TH umum 3.1 peratus agihan keuntungan bagi 2022

Menteri di Jabatan Perdana Menteri (Hal Ehwal Agama) Datuk Mohd Na’im Mokhtar ketika mengumumkan perkara itu berkata agihan keuntungan berkenaan melibatkan jumlah sebanyak RM2.65 bilion dan akan memberi manfaat kepada lebih 8.7 juta pendeposit TH.

“Agihan keuntungan ini adalah kompetitif mengambil kira antara lainnya kadar agihan bagi tahun 2022 adalah lebih tinggi daripada purata kadar deposit tetap perbankan Islam bagi tempoh 12 bulan, iaitu 2.34 peratus, dan zakat telah dilunaskan bagi pihak pendeposit,” katanya pada sidang media di sini hari ini.

Turut hadir Pengerusi TH Tan Sri Azman Mokhtar dan Pengarah Urusan Kumpulan yang juga Ketua Pegawai Eksekutif TH Datuk Seri Amrin Awaluddin dan Pengarah Eksekutif Kewangan Kumpulan TH Mustakim Mohamad.

Menurut Mohd Na’im, pengiraan agihan keuntungan tahun 2022 adalah berdasarkan purata baki minimum bulanan yang disimpan sepanjang tahun iaitu sebagaimana pengiraan tahun-tahun sebelum ini.

“Para pendeposit tidak perlu lagi membayar zakat ke atas wang simpanan serta agihan keuntungan yang diterima. Sehingga kini, TH telah melunaskan zakat  berjumlah RM1.27 bilion,” katanya.

Beliau berkata pendeposit TH boleh memeriksa keuntungan yang dikreditkan ke akaun masing-masing bermula 12 tengah hari esok, menerusi platform THiJARI, kaunter TH, kaunter Bank Islam dan Bank Rakyat dan saluran elektronik bank rakan strategik TH iaitu Bank Islam, Bank Rakyat, Maybank Islamic, CIMB Islamic dan AmBank Islamic.

Sementara itu Mustakim berkata kadar agihan keuntungan TH tahun 2022 adalah sama dengan tahun 2021 iaitu 3.1 peratus namun ada peningkatan tujuh peratus daripada jumlah agihan keuntungan iaitu RM2.65 bilion pada tahun 2022 berbanding RM2.46 bilion pada tahun sebelumnya.